01994A0103(01) — HR — 14.12.2019 — 017.007

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

Koji je izmijenila:







(*) Ovaj akt nije nikada objavljen na hrvatskome.









▼B

SPORAZUM O EUROPSKOM GOSPODARSKOM PROSTORU

SADRŽAJ PREAMBULA DIO I. CILJEVI I NAČELA DIO II. SLOBODNO KRETANJE ROBE Poglavlje 1. Temeljna načela Poglavlje 2. Poljoprivredni i riblji proizvodi Poglavlje 3. Suradnja u carinskim pitanjima i olakšavanje trgovine Poglavlje 4. Druga pravila koja se odnose na slobodno kretanje robe Poglavlje 5. Proizvodi ugljena i čelika DIO III. SLOBODNO KRETANJE OSOBA, USLUGA I KAPITALA Poglavlje 1. Radnici i osobe koje obavljaju samostalnu djelatnost Poglavlje 2. Pravo poslovnog nastana Poglavlje 3. Usluge Poglavlje 4. Kapital Poglavlje 5. Suradnja u ekonomskoj i monetarnoj politici Poglavlje 6. Promet DIO IV. TRŽIŠNO NATJECANJE I DRUGA ZAJEDNIČKA PRAVILA Poglavlje 1. Pravila koja se primjenjuju na poduzetnike Poglavlje 2. Državne potpore Poglavlje 3. Ostala zajednička pravila DIO V. HORIZONTALNE ODREDBE KOJE SE ODNOSE NA ČETIRI SLOBODE Poglavlje 1. Socijalna politika Poglavlje 2. Zaštita potrošača Poglavlje 3. Okoliš Poglavlje 4. Statistika Poglavlje 5. Pravo društava DIO VI. SURADNJA IZVAN ČETIRIJU SLOBODA DIO VII. INSTITUCIONALNE ODREDBE Poglavlje 1. Struktura udruživanja Poglavlje 2. Postupak donošenja odluka Poglavlje 3. Ujednačenost, postupak nadzora i rješavanje sporova Poglavlje 4. Zaštitne mjere DIO VIII. FINANCIJSKI MEHANIZAM DIO IX. OPĆE I ZAVRŠNE ODREDBE PROTOKOLI PRILOZI ZAVRŠNI AKT







PREAMBULA ▼M187 EUROPSKA ZAJEDNICA, KRALJEVINA BELGIJA, REPUBLIKA BUGARSKA, ČEŠKA REPUBLIKA, KRALJEVINA DANSKA, SAVEZNA REPUBLIKA NJEMAČKA, REPUBLIKA ESTONIJA, IRSKA, HELENSKA REPUBLIKA, KRALJEVINA ŠPANJOLSKA, FRANCUSKA REPUBLIKA, ▼M268 REPUBLIKA HRVATSKA, ▼M187 TALIJANSKA REPUBLIKA, REPUBLIKA CIPAR, REPUBLIKA LATVIJA, REPUBLIKA LITVA, VELIKO VOJVODSTVO LUKSEMBURG, ►M268 ————— ◄ MAĐARSKA, ►M268 REPUBLIKA ◄ MALTA, KRALJEVINA NIZOZEMSKA, REPUBLIKA AUSTRIJA, REPUBLIKA POLJSKA, PORTUGALSKA REPUBLIKA, RUMUNJSKA, REPUBLIKA SLOVENIJA, SLOVAČKA REPUBLIKA, REPUBLIKA FINSKA, KRALJEVINA ŠVEDSKA, UJEDINJENA KRALJEVINA VELIKE BRITANIJE I SJEVERNE IRSKE, i ISLAND, KNEŽEVINA LIHTENŠTAJN, KRALJEVINA NORVEŠKA, ▼B u daljnjem tekstu UGOVORNE STRANKE; UVJERENE u doprinos koji će Europski gospodarski prostor dati izgradnji Europe utemeljene na miru, demokraciji i ljudskim pravima; PONOVNO POTVRĐUJUĆI visoku važnost pridodanu povlaštenom odnosu između Europske zajednice, njezinih država članica i država EFTA-e, koji se temelji na blizini, dugotrajnim zajedničkim vrijednostima i europskom identitetu; ODLUČNE da na temelju tržišne ekonomije doprinesu svjetskoj tržišnoj liberalizaciji i suradnji, posebno u skladu s odredbama Općeg sporazuma o carinama i trgovini te Konvencije o Organizaciji za ekonomsku suradnju i razvoj; UZIMAJUĆI u obzir da im je cilj osnivanje dinamičnog i ujednačenog Europskoga gospodarskog prostora utemeljenog na zajedničkim pravilima i jednakim uvjetima tržišnog natjecanja, koji će raspolagati odgovarajućim sredstvima provedbe uključujući i sudsku razinu i koji će se ostvarivati na temelju jednakosti i uzajamnosti te globalno uravnoteženim povlasticama, pravima i obvezama ugovornih stranaka; ODLUČNE osigurati najpotpunije moguće ostvarenje slobodnog kretanja robe, osoba, usluga i kapitala na cijelom Europskom gospodarskom prostoru, kao i pojačanu i proširenu suradnju u okomitim i vodoravnim politikama; TEŽEĆI za promicanjem usklađenog razvoja Europskoga gospodarskog prostora i uvjerene u potrebu da putem primjene ovog Sporazuma doprinesu smanjenju gospodarskih i socijalnih regionalnih razlika; ŽELEĆI doprinijeti jačanju suradnje između članova Europskog parlamenta i parlamenata država EFTA-e, kao i među socijalnim partnerima u Europskoj zajednici i u državama EFTA-e; UVJERENE u važnu ulogu koju će u Europskom gospodarskom prostoru imati pojedinci putem ostvarivanja prava koja su im dodijeljena ovim Sporazumom i putem sudske obrane tih prava; ODLUČNE očuvati, zaštititi i poboljšati kvalitetu okoliša te osigurati opreznu i racionalnu upotrebu prirodnih izvora, posebno na temelju načela održivog razvoja, kao i načela da treba poduzimati mjere opreza i preventivne mjere; ODLUČNE uzeti visoku razinu zaštite koja se odnosi na zdravlje, sigurnost i okoliš kao osnovu za daljnji razvoj pravila; NAGLAŠAVAJUĆI važnost razvoja socijalne dimenzije uključujući jednako postupanje prema muškarcima i ženama u Europskom gospodarskom prostoru i želeći osigurati gospodarski i socijalni napredak te promicati uvjete za punu zaposlenost, bolji životni standard i bolje uvjete rada unutar Europskoga gospodarskog prostora; ODLUČNE promicati interese potrošača i jačati njihov položaj na tržištu, težeći visokoj razini zaštite potrošača; PRIVRŽENE zajedničkim ciljevima jačanja znanstvene i tehnološke osnove te poticanja konkurentnosti europske industrije na međunarodnoj razini; SMATRAJUĆI da sklapanje ovog Sporazuma ni na koji način ne dovodi u pitanje mogućnost da bilo koja država EFTA-e pristupi Europskim zajednicama; BUDUĆI DA je, uz puno poštovanje neovisnosti sudova, cilj ugovornih stanaka postići i zadržati jednoobrazno tumačenje i primjenu ovog Sporazuma i onih odredbi zakonodavstva Zajednice koje su sadržajno prenesene u ovaj Sporazum te postići jednako postupanje prema pojedincima i gospodarskim subjektima u pogledu četiriju sloboda i uvjeta tržišnog natjecanja; BUDUĆI DA ovaj Sporazum ne ograničava neovisnost ugovornih stranaka u donošenju odluka ni ovlasti sklapanja ugovora, podložno odredbama ovog Sporazuma i ograničenjima određenima međunarodnim javnim pravom; ODLUČILE SU sklopiti sljedeći Sporazum:







DIO I.

CILJEVI I NAČELA

Članak 1.

1. Cilj je ovog Sporazuma o udruživanju promicanje stalnog i uravnoteženog jačanja trgovačkih i gospodarskih odnosa između ugovornih stranaka s jednakim uvjetima tržišnog natjecanja te poštovanje istih pravila radi stvaranja ujednačenog Europskoga gospodarskog prostora, u daljnjem tekstu EGP.

2. Radi postizanja ciljeva iz stavka 1., udruživanje u skladu s odredbama ovog Sporazuma obuhvaća: (a) slobodno kretanje robe; (b) slobodno kretanje osoba; (c) slobodno kretanje usluga; (d) slobodno kretanje kapitala; (e) uspostavljanje sustava koji osigurava da tržišno natjecanje ne bude narušeno te da se pravila o njemu jednako poštuju; kao i (f) užu suradnju u drugim područjima, poput istraživanja i razvoja, okoliša, obrazovanja i socijalne politike.

Članak 2.

Za potrebe ovog Sporazuma:

(a) pojam „Sporazum” znači glavni Sporazum, njegovi protokoli i prilozi, kao i akti na koje se u njima upućuje;

(b) ►M135 pojam „države EFTA-e” znači ►M187 ————— ◄ Island, Kneževina Lihtenštajn i Kraljevina Norveška; ◄

(c) pojam „ugovorne stranke” u odnosu na Zajednicu i države članice EZ-a znači Zajednica i države članice EZ-a, odnosno Zajednica ili države članice EZ-a. Značenje koje ovaj izraz ima u svakom pojedinom slučaju treba utvrditi prema mjerodavnim odredbama ovog Sporazuma te prema nadležnosti Zajednice, odnosno država članica EZ-a kako one slijede iz Ugovora o osnivanju Europske ekonomske zajednice ►M135 ————— ◄ ;

▼M135

(d) pojam „Akt o pristupanju od 16. travnja 2003.” znači Akt o uvjetima pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike i prilagodbama ugovora na kojima se temelji Europska unija, koji je usvojen u Ateni 16. travnja 2003.;

▼M187

(e) izraz „Akt o pristupanju od 25. travnja 2005.” znači Akt o uvjetima pristupanja Republike Bugarske i Rumunjske i prilagodbama ugovora na kojima se temelji Europska unija, donesen u Luxembourgu 25. travnja 2005.;

▼M268 —————

▼M268

(f) pojam „Akt o pristupanju od 9. prosinca 2011.” znači „Akt o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju” koji je potpisan u Bruxellesu 9. prosinca 2011.

▼B

Članak 3.

Ugovorne stranke poduzimaju sve prikladne opće ili pojedinačne mjere kako bi osigurale ispunjenje obveza koje proizlaze iz ovog Sporazuma.

One se suzdržavaju od svake mjere koja bi mogla ugroziti postizanje ciljeva ovog Sporazuma.

Pored toga, one olakšavaju suradnju u okviru ovog Sporazuma.

Članak 4.

U području primjene ovog Sporazuma i ne dovodeći u pitanje nijednu posebnu odredbu koju on sadrži, zabranjena je svaka diskriminacija na temelju državljanstva.

Članak 5.

Ugovorna stranka može, u skladu s načinima utvrđenim člankom 92. stavkom 2., odnosno člankom 89. stavkom 2., u svako doba na razini Zajedničkoga odbora EGP-a ili Vijeća EGP-a postaviti pitanje od važnosti.

Članak 6.

Ne dovodeći u pitanje budući razvoj sudske prakse, odredbe ovog Sporazuma, u mjeri u kojoj su po sadržaju istovjetne odgovarajućim pravilima Ugovora o osnivanju Europske ekonomske zajednice i Ugovora o osnivanju Europske zajednice za ugljen i čelik te aktima koji su usvojeni primjenom tih dvaju Ugovora, u njihovoj se provedbi i primjeni tumače u skladu s mjerodavnim presudama Suda Europskih zajednica donesenima prije datuma potpisivanja ovog Sporazuma.

Članak 7.

Akti ne koje se upućuje ili su sadržani u prilozima ovom Sporazumu ili odlukama Zajedničkog odbora EGP-a obvezuju ugovorne stranke i jesu ili postaju dio njihovog unutarnjeg pravnog poretka kako slijedi:

(a) akt koji odgovara uredbi EEZ-a postaje kao takav dio unutarnjeg pravnog poretka ugovornih stranaka;

(b) akt koji odgovara direktivi EEZ-a ostavlja tijelima ugovornih stranaka mogućnost izbora oblika i metode provedbe.







DIO II.

SLOBODNO KRETANJE ROBE







POGLAVLJE 1.

TEMELJNA NAČELA

Članak 8.

1. Između ugovornih stranaka uspostavlja se slobodno kretanje robe u skladu s odredbama ovog Sporazuma.

2. Ako nije drukčije određeno, članci od 10. do 15., 19., 20. i od 25. do 27. primjenjuju se samo na proizvode podrijetlom iz ugovornih stranaka.

3. Ako nije drukčije određeno, odredbe ovog Sporazuma primjenjuju se samo na: (a) proizvode iz poglavlja od 25. do 97. Harmoniziranog sustava nazivlja i označavanja robe, isključujući proizvode nabrojene u Protokolu 2.; (b) proizvode određene Protokolom 3. podložno posebnim dogovorima navedenima u tom protokolu.

Članak 9.

1. Pravila o podrijetlu određena su Protokolom 4. Ona ne dovode u pitanje nijednu međunarodnu obvezu na koju se ugovorna stranka obvezala ili se može obvezati na temelju Općeg sporazuma o carinama i trgovini.

2. Radi proširenja rezultata koji se ostvaruju ovim Sporazumom, ugovorne će stranke nastaviti svoje napore kako bi dodatno poboljšale i pojednostavnile sve vidove pravila o podrijetlu i povećale suradnju u carinskim pitanjima.

3. Prvo preispitivanje održat će se prije isteka 1993. Kasnija preispitivanja provode se u dvogodišnjim razmacima. Na temelju tih preispitivanja ugovorne se stranke obvezuju odlučiti o prikladnim mjerama koje treba uključiti u ovaj Sporazum.

Članak 10.

Između ugovornih stranaka zabranjene su carinske pristojbe na izvoz i uvoz i sva davanja s istovrsnim učinkom. Ne dovodeći u pitanje dogovore iz Protokola 5. ovo se primjenjuje i na carinske pristojbe fiskalne naravi.

Članak 11.

Između ugovornih stranaka zabranjeno je količinsko ograničenje uvoza i sve mjere s istovrsnim učinkom.

Članak 12.

Između ugovornih stranaka zabranjeno je količinsko ograničenje izvoza i sve mjere s istovrsnim učinkom.

Članak 13.

Odredbe članaka 11. i 12. ne isključuju zabrane ili ograničenja uvoza, izvoza ili provoza robe koje su opravdane iz razloga javnog morala, javnog poretka ili javne sigurnosti; zaštite zdravlja i života ljudi, životinja ili biljaka; zaštite nacionalnog blaga koje ima umjetničku, povijesnu ili arheološku vrijednost; ili zaštite industrijskog i trgovačkog vlasništva. Takve zabrane ili ograničenja, međutim, ne smiju predstavljati sredstvo proizvoljne diskriminacije ili prikrivenog ograničenja trgovine između ugovornih stranaka.

Članak 14.

Na proizvode drugih ugovornih stranaka ugovorna stranka ne uvodi izravni ili neizravni domaći porez bilo koje vrste veći od poreza kojem izravno ili neizravno podliježu slični domaći proizvodi.

Nadalje, na proizvode drugih ugovornih stranaka ugovorna stranka ne uvodi domaći porez koji je takve naravi da ostalim proizvodima pruža neizravnu zaštitu.

Članak 15.

Kada se proizvodi izvoze na područje bilo koje ugovorne stranke, povrat domaćeg poreza ne smije premašivati domaći porez kojem ugovorne stranke izravno ili neizravno podliježu.

Članak 16.

1. Ugovorne stranke osiguravaju da svaki državni monopol komercijalne naravi bude prilagođen kako bi se izbjegla diskriminacija u pogledu uvjeta nabave i prodaje robe između državljana država članica EZ-a i država EFTA-e.

2. Odredbe ovog članka primjenjuju se na svako tijelo putem kojeg nadležna tijela ugovornih stranaka pravno ili stvarno, izravno ili neizravno nadziru, određuju ili značajno utječu na uvoz ili izvoz između ugovornih stranaka. Ove se odredbe jednako tako primjenjuju i na monopole koje država prenese na druge.







POGLAVLJE 2.

POLJOPRIVREDNI I RIBLJI PROIZVODI

Članak 17.

Prilog I. sadrži posebne odredbe i dogovore u odnosu na veterinarska i fitosanitarna pitanja.

Članak 18.

Ne dovodeći u pitanje posebne dogovore kojima se uređuje trgovina poljoprivrednih proizvoda, ugovorne stranke osiguravaju da dogovori predviđeni člankom 17. i člankom 23. točkama (a) i (b) koji se primjenjuju na proizvode, osim proizvoda koji su obuhvaćeni člankom 8. stavkom 3., nisu ugroženi drugim tehničkim preprekama trgovini. Primjenjuje se članak 13.

Članak 19.

1. Ugovorne stranke razmatraju sve poteškoće do kojih bi moglo doći u njihovoj trgovini poljoprivrednim proizvodima i nastoje pronaći prikladna rješenja.

2. Ugovorne se stranke obvezuju nastaviti svoje napore radi ostvarivanja progresivne liberalizacije trgovine poljoprivrednim proizvodima.

3. U tu će svrhu ugovorne stranke prije isteka 1993., a potom u dvogodišnjim razmacima, preispitati uvjete trgovine poljoprivrednim proizvodima.

4. S obzirom na rezultate tih preispitivanja, u okviru svojih poljoprivrednih politika i uzimajući u obzir rezultate Urugvajskog kruga, ugovorne će stranke odlučiti u okviru ovog Sporazuma, na preferencijalnoj, bilateralnoj ili multilateralnoj, uzajamnoj i zajednički korisnoj osnovi o daljnjim ograničenjima bilo koje vrste prepreka trgovini u poljoprivrednom sektoru, uključujući prepreke koje su posljedica državnih monopola komercijalne naravi u području poljoprivrede.

Članak 20.

Odredbe i dogovori koji se primjenjuju na ribu i druge morske proizvode utvrđeni su Protokolom 9.







POGLAVLJE 3.

SURADNJA U CARINSKIM PITANJIMA I OLAKŠAVANJE TRGOVINE

Članak 21.

1. Radi olakšavanja međusobne trgovine, ugovorne stranke pojednostavljuju granične kontrole i formalnosti. Dogovori u tu svrhu utvrđeni su Protokolom 10.

2. Ugovorne stranke pomažu jedna drugoj u carinskim pitanjima radi osiguranja ispravne primjene carinskog zakonodavstva. Dogovori u tu svrhu utvrđeni su Protokolom 11.

3. Ugovorne stranke jačaju i šire suradnju s ciljem pojednostavljivanja postupaka za trgovinu robe, posebno u kontekstu programa, projekata i aktivnosti Zajednice usmjerenih na olakšavanje trgovine, u skladu s pravilima iz dijela VI.

4. Neovisno o članku 8. stavku 3., ovaj se članak primjenjuje na sve proizvode.

Članak 22.

Ugovorna stranka koja razmatra sniženje postojeće razine svojih carina ili davanja s istovrsnim učinkom u odnosu na treće zemlje koje koriste tretman najpovlaštenije nacije, ili koja razmatra suspendiranje njihove primjene obavijestit će, u mjeri u kojoj je to izvedivo, Zajednički odbor EGP-a najkasnije 30 dana prije nego što takvo sniženje ili suspenzija stupe na snagu. Primit će na znanje sve izjave drugih ugovornih stranaka u pogledu slučajeva narušavanja tržišnog natjecanja do kojih uslijed tog može doći.







POGLAVLJE 4.

DRUGA PRAVILA KOJA SE ODNOSE NA SLOBODNO KRETANJE ROBE

Članak 23.

Posebne odredbe i dogovori utvrđeni su u:

(a) Protokolu 12. i Prilogu II. u odnosu na tehničke propise, standarde, ispitivanja i atestiranja;

(b) Protokolu 47. u odnosu na ukidanje tehničkih prepreka u trgovini vinom;

(c) Prilogu III. u odnosu na odgovornost za proizvod.

Primjenjuju se na sve proizvode ako nije drukčije određeno.

Članak 24.

Prilog IV. sadrži posebne odredbe i dogovore koji se odnose na energiju.

Članak 25.

Kad poštovanje odredaba članaka 10. i 12. dovodi do:

(a) ponovnog izvoza prema trećoj zemlji prema kojoj ugovorna stranka izvoznica za predmetne proizvode zadržava količinska izvozna ograničenja, izvozne carine ili mjere ili davanja s istovrsnim učinkom; ili

(b) ozbiljne nestašice ili opasnosti od nestašice proizvoda prijeko potrebnog ugovornoj stranci izvoznici;

te kad gore navedene situacije izazivaju ili će vjerojatno izazvati velike poteškoće ugovornoj stranci izvoznici, ugovorna stranka može poduzeti odgovarajuće mjere u skladu s postupcima iz članka 113.

Članak 26.

Antidampinške mjere, kompenzacijske carine i mjere protiv nezakonitih gospodarskih praksi koje se mogu pripisati trećim zemljama ne primjenjuju se u odnosima između ugovornih stranaka ako nije drukčije predviđeno ovim Sporazumom.







POGLAVLJE 5.

PROIZVODI UGLJENA I ČELIKA

Članak 27.

Odredbe i dogovori u odnosu na proizvode ugljena i čelika utvrđeni su u protokolima 14. i 25.







DIO III.

SLOBODNO KRETANJE OSOBA, USLUGA I KAPITALA







POGLAVLJE 1.

RADNICI I OSOBE KOJE OBAVLJAJU SAMOSTALNU DJELATNOST

Članak 28.

1. Zajamčena je sloboda kretanja radnika između država članica EZ-a i država EFTA-e.

2. Navedena sloboda kretanja podrazumijeva ukidanje svake diskriminacije na temelju državljanstva između radnika iz država članica EZ-a i država EFTA-e u pogledu zapošljavanja, plaće i drugih uvjeta rada i zapošljavanja.

3. Uz ograničenja opravdana razlozima javnog poretka, javne sigurnosti ili javnog zdravlja ona podrazumijeva pravo: (a) prihvatiti stvarno ponuđeno zaposlenje; (b) slobodno se u tu svrhu kretati unutar područja država članica EZ-a i država EFTA-e; (c) boraviti na državnom području države članice EZ-a ili države EFTA-e u svrhu zapošljavanja u skladu s odredbama kojima je uređeno zapošljavanje državljana te države koje su utvrđene zakonom, drugim propisima ili administrativnim mjerama; (d) ostati na državnom području države članice EZ-a ili države EFTA-e u kojoj su zaposleni.

4. Odredbe ovog članka ne primjenjuju se na zapošljavanje u javnoj službi.

5. Prilog V. sadrži posebne odredbe o slobodnom kretanju radnika.

Članak 29.

Radi omogućavanja slobode kretanja radnika i osoba koje obavljaju samostalnu djelatnost, ugovorne stranke u području socijalne sigurnosti, kako je predviđeno Prilogom VI., za radnike i osobe koje obavljaju samostalnu djelatnost te uzdržavane članove njihove obitelji posebno osiguravaju:

(a) zbrajanje svih razdoblja koja se uzimaju u obzir prema zakonima nekoliko zemalja, radi stjecanja i zadržavanja prava na naknadu i izračunavanja iznosa naknade;

(b) isplatu naknada osobama s boravištem na područjima ugovornih stranaka.

Članak 30.

Kako bi osobama olakšale da pokreću i obavljaju djelatnosti kao radnici i osobe koje obavljaju samostalnu djelatnost, ugovorne će stranke poduzimaju sve potrebne mjere sadržane u Prilogu VII. koje se odnose na uzajamno priznavanje diploma, potvrda i drugih dokaza o formalnoj kvalifikaciji i koordinaciju odredaba zakona, drugih propisa ili administrativnih mjera u ugovornim strankama koje se odnose na pokretanje i obavljanje djelatnosti radnika i osoba koje obavljaju samostalnu djelatnost.







POGLAVLJE 2.

PRAVO POSLOVNOG NASTANA

Članak 31.

1. U okviru odredaba ovog Sporazuma nema ograničenja slobode poslovnog nastana državljana država članica EZ-a ili država EFTA-e na državnom području tih država. To se odnosi i na osnivanje predstavništava, podružnica ili društava kćeri od strane državljana država članica EZ-a ili država EFTA-e s poslovnim nastanom na državnom području bilo koje od tih država.

Sloboda poslovnog nastana uključuje pravo da pokreću i obavljaju djelatnosti kao osobe koje obavljaju samostalnu djelatnost te da osnivaju poduzeća i upravljaju poduzećima, posebno trgovačkim društvima u smislu članka 34. drugog stavka, prema uvjetima koji su utvrđeni za vlastite državljane zakonom zemlje u kojoj se takav poslovni nastan ostvaruje, podložno odredbama poglavlja 4.

2. Prilozi od VIII. do XI. sadrže posebne odredbe o pravu poslovnog nastana.

Članak 32.

Odredbe ovog poglavlja ne primjenjuju se u odnosu ni na koju ugovornu stranku na djelatnosti koje su u toj ugovornoj stranci povezane, makar povremeno, s izvršavanjem službene vlasti.

Članak 33.

Odredbe ovog poglavlja i mjere poduzete na temelju njega neće dovesti u pitanje primjenu odredaba zakona, drugog propisa ili administrativne mjere koja pruža poseban tretman stranim državljanima iz razloga javnog poretka, javne sigurnosti ili javnog zdravlja.

Članak 34.

Trgovačka društva osnovana u skladu s pravom države članice EZ-a ili države EFTA-e koja imaju registrirano sjedište, središnju upravu ili glavno mjesto poslovanja na području ugovorne stranke, za potrebe ovog poglavlja tretiraju se na isti način kao fizičke osobe koje su državljani država članica EZ-a ili država EFTA-e.

„Trgovačka društva” znači trgovačka društva osnovana prema građanskom ili trgovačkom pravu, uključujući zadruge i druge pravne osobe uređene javnim ili privatnim pravom, osim onih koje su neprofitne.

Članak 35.

Na pitanja obuhvaćena ovim poglavljem primjenjuju se odredbe članka 30.







POGLAVLJE 3.

USLUGE

Članak 36.

1. U okviru odredaba ovog Sporazuma, nema ograničenja slobode pružanja usluga na području ugovornih stranaka u odnosu na državljane država članica EZ-a i država EFTA-e koji imaju poslovni nastan u državi članici EZ-a ili državi EFTA-e koja nije država osobe kojoj su usluge namijenjene.

2. Prilozi od IX. do XI. sadrže posebne odredbe o slobodi pružanja usluga.

Članak 37.

Usluge se smatraju „uslugama” u smislu ovog Sporazuma kad se uobičajeno pružaju uz naknadu, u mjeri u kojoj nisu uređene odredbama o slobodi kretanja robe, kapitala i osoba.

„Usluge” posebno uključuju:

(a) djelatnosti industrijske naravi;

(b) djelatnosti komercijalne naravi;

(c) obrtničke djelatnosti;

(d) djelatnosti slobodnih zanimanja.

Ne dovodeći u pitanje odredbe poglavlja 2., osoba koja pruža uslugu može, u svrhu pružanja te usluge, privremeno obavljati svoju djelatnost u državi u kojoj se usluga pruža, i to pod istim uvjetima koje ta država propisuje za svoje državljane.

Članak 38.

Sloboda pružanja usluga u području prometa uređena je odredbama poglavlja 6.

Članak 39.

Na pitanja obuhvaćena ovim poglavljem primjenjuju se odredbe članka 30. i članaka od 32. do 34.







POGLAVLJE 4.

KAPITAL

Članak 40.

U okviru odredaba ovog Sporazuma između ugovornih stranaka nema ograničenja o kretanju kapitala koji pripada osobama s boravištem u državama članicama EZ-a ili državama EFTA-e i nema diskriminacije na temelju državljanstva ili boravišta stranaka ili mjesta gdje se taj kapital ulaže. Prilog XII. sadrži odredbe potrebne za primjenu ovog članka.

Članak 41.

Tekuća plaćanja povezana s kretanjem robe, osoba, usluga ili kapitala između ugovornih stranaka u okviru odredaba ovog Sporazuma oslobođena su svih ograničenja.

Članak 42.

1. Kad se domaća pravila koja uređuju tržište kapitala i kreditni sustav primjenjuju na kretanja kapitala liberalizirana u skladu s odredbama ovog Sporazuma, to se čini bez diskriminacije.

2. Zajmovi za izravno ili neizravno financiranje države članice EZ-a ili države EFTA-e ili njezinih regionalnih ili lokalnih tijela raspisuju se i plasiraju u drugim državama članicama EZ-a ili državama EFTA-e samo ako dotične države o tome postignu sporazum.

Članak 43.

1. Kad razlike između tečajnih propisa države članice EZ-a ili država EFTA-e mogu navesti osobe s boravištem na državnom području jedne od tih država da koriste slobodnije mogućnosti prijenosa na području ugovornih stranaka koje su predviđene člankom 40. kako bi izbjegle pravila jedne od tih država koja se odnose na kretanje kapitala u ili iz treće države, dotične ugovorne stranke mogu poduzeti odgovarajuće mjere kako bi prevladale te poteškoće.

2. Ako kretanja kapitala dovode do poremećaja u funkcioniranju tržišta kapitala bilo koje države članice EZ-a ili države EFTA-e, dotična ugovorna stranka može poduzeti zaštitne mjere u području kretanja kapitala.

3. Ako nadležna tijela ugovorne stranke tako izmijene devizni tečaj da to ozbiljno naruši uvjete tržišnog natjecanja, druga ugovorna stranka može u strogo ograničenom razdoblju poduzeti potrebne mjere kako bi suzbila posljedice takve izmjene.

4. Kad je država članica EZ-a ili država EFTA-e u poteškoćama ili joj ozbiljno prijete poteškoće u pogledu platne bilance, bilo kao posljedica opće neravnoteže njezine platne bilance ili kao posljedica vrste valute koja joj je na raspolaganju, i kad takve poteškoće mogu ugroziti funkcioniranje ovog Sporazuma, dotična ugovorna stranka može poduzeti zaštitne mjere.

Članak 44.

Radi provođenja odredaba članka 43. Zajednica, s jedne strane, te države EFTA-e s druge strane, primjenjuju svoje unutarnje postupke kako je predviđeno Protokolom 18.

Članak 45.

1. O odlukama, mišljenjima i preporukama koje se odnose na mjere utvrđene člankom 43. obavješćuje se Zajednički odbor EGP-a.

2. Sve mjere podliježu prethodnom savjetovanju i razmjeni informacija u Zajedničkom odboru EGP-a.

3. U situaciji iz članka 43. stavka 2. ugovorna stranka međutim može zbog tajnosti i hitnosti bez prethodnog savjetovanja i razmjene informacija poduzeti mjere kad se to pokaže potrebnim.

4. U situaciji iz članka 43. stavka 4., kad nastane iznenadna kriza u platnoj bilanci, a postupci iz stavka 2. ne mogu se primijeniti, dotična ugovorna stranka može iz opreza poduzeti potrebne zaštitne mjere. Takve mjere moraju prouzročiti najmanji mogući poremećaj u funkcioniranju ovog Sporazuma i ne smiju biti šireg opsega nego što je to strogo potrebno za otklanjanje iznenada nastalih poteškoća.

5. Kad se mjere poduzimaju u skladu sa stavcima 3. i 4., obavijest o tome daje se najkasnije do datuma njihovog stupanja na snagu, a razmjena informacija i savjetovanja kao i obavijest iz stavka 1. uslijedit će čim prije.







POGLAVLJE 5.

SURADNJA U EKONOMSKOJ I MONETARNOJ POLITICI

Članak 46.

Ugovorne stranke razmjenjuju stajališta i informacije koje se odnose na provedbu ovog Sporazuma i na utjecaj integracije na ekonomske djelatnosti te na vođenje ekonomskih i monetarnih politika. Nadalje, one mogu raspravljati o makroekonomskim situacijama, politikama i izgledima. Ova razmjena stajališta i informacija provodi se na neobvezujućoj osnovi.







POGLAVLJE 6.

PROMET

Članak 47.

1. Članci od 48. do 52. primjenjuju se na željeznički i cestovni promet te promet unutrašnjim plovnim putovima.

2. Prilog XIII. sadrži posebne odredbe o svim načinima prometa.

Članak 48.

1. Izravni ili neizravni učinci odredaba države članice EZ-a ili države EFTA-e koje se odnose na željeznički i cestovni promet te promet unutrašnjim plovnim putovima koje nisu obuhvaćene Prilogom XIII. neće biti manje povoljni za prijevoznike drugih država u usporedbi s prijevoznicima koji su državljani te države.

2. Svaka ugovorna stranka koja odstupi od načela iz stavka 1. obavještava o tome Zajednički odbor EGP-a. Druge ugovorne stranke koje ne prihvaćaju odstupanje mogu poduzeti odgovarajuće protumjere.

Članak 49.

Potpora je u skladu s ovim Sporazumom ako zadovoljava potrebe koordinacije prometa ili ako predstavlja povrat zbog ispunjavanja određenih obveza svojstvenih pojmu javne službe.

Članak 50.

1. U slučaju prometa unutar područja ugovornih stranaka, ne smije biti diskriminacije u obliku u kojem prijevoznici na temelju zemlje podrijetla ili odredišta dotične robe naplaćuju različite cijene i uvode različite uvjete za prijevoz iste robe istim prometnim pravcima.

2. Nadležno tijelo u skladu s dijelom VII., postupajući na vlastitu inicijativu ili na zahtjev države članice EZ-a ili države EFTA-e, istražuje svaki slučaj diskriminacije koji potpada pod ovaj članak i donosi sve potrebne odluke u okviru svojih unutarnjih pravila.

Članak 51.

1. Zabranjeno je uvođenje cijena i uvjeta koji uključuju neki element potpore ili zaštite u interesu jednog ili više određenih poduzeća ili industrija u pogledu prometa koji se obavlja na području ugovornih stranaka, ako ga nadležno tijelo iz članka 50. stavka 2. nije odobrilo.

2. Nadležno tijelo, postupajući na vlastitu inicijativu ili na zahtjev države članice EZ-a ili države EFTA-e, ispituje cijene i uvjete iz stavka 1., posebno uzimajući u obzir, s jedne strane, zahtjeve odgovarajuće regionalne ekonomske politike, potrebe nerazvijenih područja i probleme područja ozbiljno pogođenih političkim okolnostima te, s druge strane, učinke takvih cijena i uvjeta na konkurentnost različitih načina prometa.

Nadležno tijelo donosi sve potrebne odluke u okviru svojih unutarnjih pravila.

3. Zabrana predviđena stavkom 1. ne primjenjuje se na pristojbe utvrđene radi konkurentnosti.

Članak 52.

Pristojbe ili davanja za prijelaz granica koje prijevoznik dodatno zaračunava uz cijene prijevoza ne smiju premašiti razumnu razinu preko stvarnih troškova koji su time nastali. Ugovorne stranke nastoje postupno sniziti te troškove.







DIO IV.

TRŽIŠNO NATJECANJE I DRUGA ZAJEDNIČKA PRAVILA







POGLAVLJE 1.

PRAVILA KOJA SE PRIMJENJUJU NA PODUZETNIKE

Članak 53.

1. Sljedeće je zabranjeno kao nespojivo s funkcioniranjem ovog Sporazuma: svi sporazumi među poduzetnicima, odluke udruženja poduzetnika i usklađeno djelovanje koje mogu utjecati na trgovinu između ugovornih stranaka i koje imaju za cilj ili posljedicu sprečavanje, ograničavanje ili narušavanje tržišnog natjecanja na području obuhvaćenom ovim Sporazumom, a posebno oni kojima se: (a) neposredno ili posredno utvrđuju kupovne ili prodajne cijene ili bilo koje druge trgovinske uvjete; (b) ograničavaju ili nadziru proizvodnju, tržišta, tehnički razvoj ili ulaganja; (c) vrši podjela tržišta ili izvora nabave; (d) primjenjuju nejednaki uvjeti na istovrsne poslove s drugim trgovinskim strankama stavljajući ih tako u nepovoljan položaj u odnosu na konkurenciju; (e) sklapanje ugovora uvjetuje preuzimanjem dodatnih obveza od strane drugih stranaka koje, po svojoj naravi ili običajima u trgovini, nisu ni u kakvoj vezi s predmetom takvih ugovora.

2. Svi sporazumi ili odluke zabranjeni prema ovom članku automatski su ništavi.

3. Odredbe stavka 1. mogu se, međutim, proglasiti neprimjenjivima u slučaju: — bilo kojeg sporazuma ili kategorije sporazuma među poduzetnicima, — bilo koje odluke ili kategorije odluka udruženja poduzetnika, — bilo kojeg usklađenog djelovanja ili kategorije usklađenog djelovanja, koji doprinose unaprjeđenju proizvodnje ili distribucije robe ili promicanju tehničkog ili gospodarskog napretka, istodobno omogućujući potrošačima pravedan udio u nastaloj koristi i koji: (a) ne nameću tim poduzetnicima ograničenja koja nisu nužna za postizanje tih ciljeva; (b) ne pružaju takvim poduzetnicima mogućnost isključivanja konkurencije s tržišta s obzirom na značajan dio dotičnih proizvoda.

Članak 54.

Svaka zlouporaba vladajućeg položaja jednog ili više poduzetnika u području obuhvaćenom ovim Sporazumom ili njegovom značajnom dijelu zabranjena je kao nespojiva s funkcioniranjem ovog Sporazuma u mjeri u kojoj može utjecati na trgovinu između ugovornih stranaka.

Takva se zlouporaba može sastojati posebno od:

(a) neposrednog ili posrednog nametanja nepravednih kupovnih ili prodajnih cijena ili drugih nepravednih trgovinskih uvjeta;

(b) ograničenja proizvodnje, tržišta ili tehničkog razvoja na štetu potrošača;

(c) primjene nejednakih uvjeta na istovrsne poslove s drugim trgovinskim partnerima, stavljajući ih tako u nepovoljan položaj u odnosu na konkurenciju;

(d) uvjetovanja sklapanja ugovora preuzimanjem dodatnih obveza od strane drugih stranaka koje, po svojoj naravi ili prema trgovačkoj praksi, nisu ni u kakvoj vezi s predmetom takvih ugovora.

Članak 55.

1. Ne dovodeći u pitanje odredbe o primjeni članaka 53. i 54. sadržane u Protokolu 21. i Prilogu XIV. ovom Sporazumu, Komisija EZ-a i Nadzorno tijelo EFTA-e predviđeno u članku 108. stavku 1. osiguravaju primjenu načela utvrđenih u člancima 53. i 54.

Nadležno nadzorno tijelo iz članka 56. na vlastitu inicijativu ili na zahtjev države na dotičnom području ili drugog nadzornog tijela istražuje slučajeve u kojima se sumnja na povredu ovih načela. Nadležno nadzorno tijelo provodi ove istrage u suradnji s nadležnim nacionalnim tijelima na dotičnom području te u suradnji s drugim nadzornim tijelom koje mu pomaže u skladu sa svojim internim pravilima.

Ako utvrdi da je došlo do povrede, predložit će odgovarajuće mjere radi njezinog uklanjanja.

2. Ako povreda ne bude uklonjena, nadležno će nadzorno tijelo zabilježava tu povredu načela u obrazloženoj odluci.

Nadležno nadzorno tijelo može objaviti svoju odluku i ovlastiti države na dotičnom području da pod uvjetima i na način koje ono odredi poduzmu mjere potrebne za popravljanje situacije. Također, može zatražiti od drugih nadležnih nadzornih tijela da države na dotičnom području ovlaste za poduzimanje takvih mjera.

Članak 56.

1. O pojedinačnim slučajevima koji potpadaju pod članak 53. nadzorno tijelo odlučuje u skladu sa sljedećim odredbama: (a) o pojedinačnim slučajevima koji utječu samo na trgovinu između država EFTA-e odlučuje Nadzorno tijelo EFTA-e; (b) ne dovodeći u pitanje točku (c), Nadzorno tijelo EFTA-e odlučuje o slučajevima kad je promet dotičnih poduzetnika na području država EFTA-e jednak ili veći od 33 % njihovog prometa na području koje je obuhvaćeno ovim Sporazumom kako je predviđeno odredbama članka 58., Protokola 21. i pravila koja su usvojena radi njegove provedbe, Protokola 23. i Priloga XIV.; (c) Komisija EZ-a odlučuje o drugim slučajevima, kao i o slučajevima pod (b) kad to ima utjecaja na trgovinu među državama članicama EZ-a, uzimajući u obzir odredbe iz članka 58., Protokola 21., Protokola 23. i Priloga XIV.

2. O pojedinačnim slučajevima koji potpadaju pod članak 54. odlučuje nadzorno tijelo na čijem je području utvrđeno postojanje vladajućeg položaja. Pravila iz stavka 1. točaka (b) i (c) primjenjuju se samo ako dominacija postoji na područjima obaju nadzornih tijela.

3. O pojedinačnim slučajevima koji potpadaju pod stavak 1. točku (c). čiji učinci nisu značajni za trgovinu između država članica EZ-a ili za tržišno natjecanje unutar Zajednice, odlučuje Nadzorno tijelo EFTA-e.

4. Pojmovi „poduzetnik” i „promet” definirani su, za potrebe ovog članka, Protokolom 22.

Članak 57.

1. Koncentracije čija je kontrola predviđena stavkom 2. i koje stvaraju ili jačaju vladajući položaj zbog čega bi stvarno tržišno natjecanje na području koje obuhvaća ovaj Sporazum ili njegovom značajnom dijelu bilo znatno ometano proglašavaju se nespojivima s ovim Sporazumom.

2. Kontrolu koncentracija koje potpadaju pod stavak 1. provodi: (a) Komisija EZ-a u slučajevima koji potpadaju pod Uredbu (EEZ) br. 4064/89 u skladu s tom Uredbom te u skladu s protokolima 21. i 24. te Prilogom XIV. ovom Sporazumu. Komisija EZ-a ima, podložno preispitivanju od strane Suda EZ-a, isključivu nadležnost za donošenje odluka u tim slučajevima; (b) Nadzorno tijelo EFTA-e u slučajevima koji ne potpadaju pod točku (a) kad su odgovarajući pragovi utvrđeni Prilogom XIV. ispunjeni na državnom području država EFTA-e, u skladu s protokolima 21. i 24. te Prilogom XIV. Time se ne dovodi u pitanje nadležnost država članica EZ-a.

Članak 58.

Radi razvoja i održavanja ujednačenog nadzora tržišnog natjecanja širom Europskoga gospodarskog prostora te promicanja ujednačene provedbe, primjene i tumačenja odredaba ovog Sporazuma u tu svrhu, nadležna tijela surađuju u skladu s odredbama protokola 23. i 24.

Članak 59.

1. U slučaju javnih poduzeća i poduzeća kojima države članice EZ-a ili države EFTA-e dodjeljuju posebna ili isključiva prava, ugovorne stranke osiguravaju da ne budu donesene ni ostavljene na snazi mjere protivne pravilima sadržanima u ovom Sporazumu, posebno pravilima predviđenima člancima 4. i 53. do 63.

2. Poduzeća kojima je povjereno obavljanje usluga od općega gospodarskog interesa ili koja su po svojoj naravi monopol koji ostvaruje prihod, podliježu pravilima iz ovog Sporazuma, posebno pravilima o tržišnom natjecanju, i to u mjeri u kojoj primjena takvih pravila ne sprečava pravno ili stvarno obavljanje posebnih zadaća koje su im povjerene. Na razvoj trgovine ne smije se utjecati u mjeri u kojoj bi to bilo u suprotnosti s interesima ugovornih stranaka.

3. Europska komisija, kao i Nadzorno tijelo EFTA-e, u okviru svoje nadležnosti osiguravaju primjenu odredaba ovog članka i, kad je potrebno, upućuju odgovarajuće mjere državama koje potpadaju pod njihovo područje.

Članak 60.

Prilog XIV. sadrži posebne odredbe za primjenu načela utvrđenih u člancima 53., 54., 57. i 59.







POGLAVLJE 2.

DRŽAVNE POTPORE

Članak 61.

1. Osim ako je drukčije predviđeno ovim Sporazumom, svaka potpora koju dodjeljuju države članice EZ-a, države EFTA-e, ili koja se dodjeljuje putem državnih sredstava u bilo kojem obliku, koja narušava ili prijeti narušavanjem tržišnog natjecanja stavljanjem određenih poduzetnika ili proizvodnje određene robe u povoljniji položaj nespojiva je s funkcioniranjem ovog Sporazuma u mjeri u kojoj utječe na trgovinu među ugovornim strankama.

2. Sljedeće su vrste potpora spojive s funkcioniranjem ovog Sporazuma: (a) potpore socijalnog karaktera koje se dodjeljuju pojedinačnim potrošačima, pod uvjetom da se takve potpore dodjeljuju bez diskriminacije u odnosu na podrijetlo dotičnih proizvoda; (b) potpore za otklanjanje štete nastale zbog prirodnih nepogoda ili izvanrednih događaja; (c) potpore koja se dodjeljuje gospodarstvu određenih područja Savezne Republike Njemačke na koje je utjecala podjela Njemačke, u mjeri u kojoj je takva potpora potrebna kako bi se nadoknadile posljedice gospodarski nepovoljnijeg položaja prouzročenog tom podjelom.

3. Sljedeće se vrste potpora mogu smatrati spojivima s funkcioniranjem ovog Sporazuma: (a) potpore za promicanje gospodarskog razvoja područja na kojima je životni standard neuobičajeno nizak ili na kojima postoji velika podzaposlenost; (b) potpore za promicanje provedbe važnog projekta od zajedničkog europskog interesa ili za otklanjanje ozbiljnih poremećaja u gospodarstvu države članice EZ-a ili države EFTA-e; (c) potpore za olakšavanje razvoja određenih gospodarskih djelatnosti ili određenih gospodarskih područja ako takve potpore ne utječu negativno na trgovinske uvjete u mjeri u kojoj bi to bilo suprotno zajedničkom interesu; (d) druge vrste potpora koje može odrediti Zajednički odbor EGP-a u skladu s dijelom VII.

Članak 62.

1. Svi postojeći sustavi državnih potpora na području ugovornih stranaka, kao i planovi za dodjelu ili promjenu državnih potpora podliježu stalnom preispitivanju njihove sukladnosti s člankom 61. To preispitivanje provodi: (a) u pogledu država članica EZ-a, Komisija EZ-a prema pravilima utvrđenima člankom 93. Ugovora o osnivanju Europske ekonomske zajednice; (b) u pogledu država EFTA-e, Nadzorno tijelo EFTA-e prema pravilima iz sporazuma između država EFTA-e o osnivanju Nadzornog tijela EFTA-e kojem su povjerene ovlasti i dužnosti utvrđene Protokolom 26.

2. Komisija EZ-a i Nadzorno tijelo EFTA-e surađuju radi osiguravanja jednoobraznog nadzora u području državnih potpora širom područja obuhvaćenog ovim Sporazumom u skladu s odredbama iz Protokola 27.

Članak 63.

Prilog XV. sadrži posebne odredbe o državnim potporama.

Članak 64.

1. Ako jedno od nadzornih tijela smatra da drugo nadzorno tijelo ne provodi članke 61. i 62. ovog Sporazuma i članak 5. Protokola 14. u skladu s održavanjem jednakih uvjeta tržišnog natjecanja na području obuhvaćenom ovim Sporazumom, u roku od dva tjedna održat će se razmjena stajališta u skladu s postupkom iz Protokola 27. stavka (f).

Ako zajedničko rješenje ne bude pronađeno do isteka tog dvotjednog razdoblja, nadležno tijelo ugovorne stranke koja je time pogođena može odmah usvojiti odgovarajuće privremene mjere radi otklanjanja nastalog narušavanja tržišnog natjecanja.

Savjetovanja se tada održavaju u Zajedničkom odboru EGP-a radi pronalaska zajednički prihvatljivog rješenja.

Ako u roku od tri mjeseca Zajednički odbor EGP-a ne pronađe takvo rješenje, te ako dotični postupak uzrokuje ili prijeti da će uzrokovati narušavanje tržišnog natjecanja koje pogađa trgovinu između ugovornih stranaka, privremene mjere mogu se zamijeniti konačnim mjerama koje su nužne za uklanjanje učinka takvog narušavanja. Prednost će imati mjere koje manje remete funkcioniranje EGP-a.

2. Odredbe ovog članka primjenjuju se i na državne monopole osnovane nakon datuma potpisivanja ovog Sporazuma.







POGLAVLJE 3.

OSTALA ZAJEDNIČKA PRAVILA

Članak 65.

1. Prilog XVI. sadrži posebne odredbe i dogovore o nabavi koji se primjenjuju, ako nije drukčije određeno, na sve proizvode i navedene usluge.

2. Protokol 28. i Prilog XVII. sadrže posebne odredbe i dogovore o intelektualnom, industrijskom i trgovačkom vlasništvu koji se primjenjuju na sve proizvode i usluge ako nije drukčije određeno.







DIO V.

HORIZONTALNE ODREDBE KOJE SE ODNOSE NA ČETIRI SLOBODE







POGLAVLJE 1.

SOCIJALNA POLITIKA

Članak 66.

Ugovorne stranke usuglasile su se o potrebi promicanja boljih uvjeta rada i boljeg životnog standarda za radnike.

Članak 67.

1. Ugovorne stranke posebnu pozornost posvećuju poticanju poboljšanjâ, posebno u radnoj okolini, u pogledu zdravlja i sigurnosti radnika. Kako bi se pomoglo ostvarenju ovog cilja, postupno će se primjenjivati minimalni zahtjevi, imajući u vidu uvjete i tehničke propise koji postoje u svakoj od ugovornih stranaka. Takvi minimalni zahtjevi ne sprečavaju nijednu ugovornu stranku da zadrži ili uvede strože mjere za zaštitu uvjeta rada sukladnih ovom Sporazumu.

2. Prilog XVIII. navodi odredbe koje treba primijeniti kao minimalne zahtjeve iz stavka 1.

Članak 68.

Ugovorne stranke u području radnog prava uvode mjere potrebne za osiguranje dobrog funkcioniranja ovog Sporazuma. Te su mjere navedene u Prilogu XVIII.

Članak 69.

1. Svaka ugovorna stranka osigurava i održava primjenu načela da muškarci i žene trebaju primati jednaku plaću za jednaki rad.

Za potrebe ovog članka, „plaća” znači redovita osnovna ili minimalna nadnica ili plaća te svako drugo primanje u gotovini ili u naravi koju radnik neposredno ili posredno prima od poslodavca u vezi sa svojim zaposlenjem.

Jednakost plaće bez diskriminacije na temelju spola znači:

(a) da se plaća za jednak rad plaćen po učinku obračunava na temelju jednake mjerne jedinice;

(b) da je plaća za rad plaćen po vremenskoj jedinici jednaka za jednak posao.

2. Prilog XVIII. sadrži posebne odredbe za provedbu stavka 1.

Članak 70.

Ugovorne stranke promiču načelo jednakog postupanja prema muškarcima i ženama provedbom odredaba navedenih u Prilogu XVIII.

Članak 71.

Ugovorne stranke nastoje promicati dijalog između uprave i radnika na europskoj razini.







POGLAVLJE 2.

ZAŠTITA POTROŠAČA

Članak 72.

Prilog XIX. sadrži odredbe o zaštiti potrošača.







POGLAVLJE 3.

OKOLIŠ

Članak 73.

1. Djelovanje ugovornih stranaka u odnosu na okoliš ima sljedeće ciljeve: (a) očuvati, zaštititi i poboljšati kvalitetu okoliša; (b) doprinijeti zaštiti ljudskog zdravlja; (c) osigurati razborito i racionalno korištenje prirodnih bogatstava.

2. Djelovanje ugovornih stranaka u odnosu na okoliš temelji se na načelu preventivnog djelovanja, načelu da se šteta nanesena okolišu popravlja ponajprije na samom izvoru te na načelu da onečišćivač plaća. Zahtjevi zaštite okoliša sastavnica su drugih politika ugovornih stranaka.

Članak 74.

Prilog XX. sadrži posebne odredbe o zaštitnim mjerama koje se primjenjuju prema članku 73.

Članak 75.

Zaštitne mjere iz članka 74. ne sprečavaju ugovornu stranku da održi ili uvede strože zaštitne mjere sukladne ovom Sporazumu.







POGLAVLJE 4.

STATISTIKA

Članak 76.

1. Ugovorne stranke osiguravaju izradu i obznanjivanje dosljednih i usporedivih statističkih podataka za opisivanje i praćenje svih relevantnih gospodarskih, socijalnih i okolišnih aspekata EGP-a.

2. U tu svrhu ugovorne stranke razvijaju i koriste usklađene metode, definicije i klasifikacije kao i zajedničke programe i postupke za organizaciju statističke obrade na odgovarajućim upravnim razinama i uredno poštujući potrebu statističke povjerljivosti.

3. Prilog XXI. sadrži posebne odredbe o statistici.

4. Protokol 30. sadrži posebne odredbe o organizaciji suradnje u području statistike.







POGLAVLJE 5.

PRAVO DRUŠTAVA

Članak 77.

Prilog XXII. sadrži posebne odredbe o pravu društava.







DIO VI.

SURADNJA IZVAN ČETIRIJU SLOBODA

Članak 78.

Ugovorne jačaju i šire suradnju u okviru aktivnosti Zajednice u područjima:

— istraživanja i tehnološkog razvoja,

— informacijskih usluga,

— okoliša,

— obrazovanja, osposobljavanja i mladih,

— socijalne politike,

— zaštite potrošača,

— malih i srednjih poduzeća,

— turizma,

— audiovizualnog sektora, i

— civilne zaštite,

u mjeri u kojoj ta pitanja nisu uređena odredbama drugih dijelova ovog Sporazuma.

Članak 79.

1. Ugovorne stranke jačaju međusobni dijalog svim prikladnim sredstvima, posebno putem postupaka predviđenih dijelom VII., radi prepoznavanja područja i djelatnosti u kojima bliža suradnja može doprinijeti postizanju njihovih zajedničkih ciljeva u područjima iz članka 78.

2. One posebice razmjenjuju informacije te na zahtjev jedne ugovorne stranke održavaju savjetovanja u Zajedničkom odboru EGP-a u odnosu na planove i prijedloge za uspostavljanje ili izmjenu okvirnih programa, posebnih programa, aktivnosti ili projekata u područjima iz članka 78.

3. U pogledu ovog dijela kad god on ili Protokol 31. to izričito propisuju, dio VII. primjenjuje se mutatis mutandis .

Članak 80.

Suradnja predviđena člankom 78. obično ima jedan od sljedećih oblika:

— sudjelovanje država EFTA-e u okvirnim programima, posebnim programima, projektima ili drugim djelovanjima EZ-a;

— uspostavljanje zajedničkih aktivnosti u posebnim područjima, što može uključivati udruživanje ili koordinaciju aktivnosti, spajanje postojećih aktivnosti te uspostavljanje zajedničkih aktivnosti ad hoc;

— formalna ili neformalna razmjena ili pružanje informacija;

— zajednički napori u poticanju određenih aktivnosti širom područja ugovornih stranaka;

— paralelno zakonodavstvo istovjetnog ili sličnog sadržaja, kad je to prikladno;

— kad je to od zajedničkog interesa, koordinacija napora ili aktivnosti putem ili u kontekstu međunarodnih organizacija ili suradnje s trećim zemljama.

Članak 81.

Kada suradnja ima oblik sudjelovanja država EFTA-e u okvirnim programima, posebnim programima, projektima ili drugim djelovanjima EZ-a, primjenjuju se sljedeća načela:

(a) Države EFTA-e imaju pristup svim dijelovima programa.

(b) Status država EFTA-e u odborima koji pomažu Komisiji EZ-a u upravljanju ili razvoju aktivnosti Zajednice kojoj države EFTA-e na temelju svojeg sudjelovanja mogu financijski doprinijeti u potpunosti odražava taj doprinos.

(c) Odluke Zajednice koje se ne odnose na opći proračun Zajednice, a koje izravno ili neizravno utječu na okvirni program, posebni program, projekt ili drugo djelovanje u kojima države EFTA-e sudjeluju po odluci utemeljenoj na ovom Sporazumu podliježu odredbama članka 79. stavka 3., Zajednički odbor EGP-a može u skladu s člankom 86. preispitati uvjete daljnjeg sudjelovanja u dotičnoj aktivnosti.

(d) Na razini projekta, institucije, poduzeća, organizacije i državljani država EFTA-e imaju ista prava i obveze u programu Zajednice ili drugom djelovanju o kojem je riječ kakva se primjenjuju na partnerske institucije, poduzeća, organizacije i državljane država članica EZ-a. Na temelju dotične aktivnosti, isto se primjenjuje mutatis mutandis na sudionike razmjena između država članica EZ-a i država EFTA-e.

(e) Države EFTA-e, njihove institucije, poduzeća, organizacije i državljani imaju ista prava i obveze u pogledu širenja, ocjene i korištenja rezultata kakva se primjenjuju na države članice EZ-a, njihove institucije, poduzeća, organizacije i državljane.

(f) Ugovorne se stranke obvezuju da će u mjeri u kojoj je to potrebno olakšati kretanje sudionika programa i drugih djelovanja, svaka u skladu sa svojim pravilima i propisima.

Članak 82.

1. Kad suradnja predviđena ovim dijelom uključuje financijsko sudjelovanje država EFTA-e, to će sudjelovanje imati jedan od sljedećih oblika: (a) Doprinos država EFTA-e koji proizlazi iz njihovog sudjelovanja u aktivnostima Zajednice obračunavat će se proporcionalno: — prema odobrenim sredstvima za preuzimanje obveza; i — prema odobrenim sredstvima za plaćanja; koja se svake godine unose za Zajednicu u opći proračun Zajednice za svaku proračunsku liniju koja odgovara aktivnostima o kojima je riječ. „Faktor proporcionalnosti” koji određuje sudjelovanje država EFTA-e zbroj je omjera između bruto domaćeg proizvoda u tržišnim cijenama svake od država EFTA-e, s jedne strane, i zbroja bruto domaćeg proizvoda u tržišnim cijenama država članica EZ-a i država EFTA-e, s druge strane. Taj se faktor obračunava za svaku proračunsku godinu na temelju najnovijih statističkih podataka. Iznos doprinosa država EFTA-e, kako za odobrena sredstva za preuzimanje obveza tako i za odobrena sredstva za plaćanja, dodaje se iznosima koji su uneseni za Zajednicu u opći proračun za svaku proračunsku liniju koja odgovara dotičnim aktivnostima. Doprinosi koje države EFTA-e trebaju platiti svake godine određuju se na temelju odobrenih sredstava za plaćanja. Obveze koje je Zajednica preuzela prije nego što je na temelju ovog Sporazuma stupilo na snagu sudjelovanje država EFTA-e u dotičnim aktivnostima – kao i plaćanja koja iz tog proizlaze – ne dovode do doprinosa od strane država EFTA-e. (b) Financijski doprinos država EFTA-e koji proizlazi iz njihovog sudjelovanja u određenim projektima ili drugim aktivnostima temelji se na načelu da svaka ugovorna stranka snosi vlastite troškove, uz odgovarajući doprinos općim troškovima Zajednice koji određuje Zajednički odbor EGP-a. (c) Zajednički odbor EGP-a donosi potrebne odluke koje se odnose na doprinos ugovornih stranaka troškovima dotične aktivnosti.

2. Detaljne odredbe o provedbi ovog članka navedene su u Protokolu 32.

Članak 83.

Kad suradnja ima oblik razmjene informacija između tijela javne vlasti, države EFTA-e imaju ista prava primanja i obveze pružanja informacija kao i države članice EZ-a, podložno zahtjevima povjerljivosti koje će odrediti Zajednički odbor EGP-a.

Članak 84.

Odredbe koje uređuju suradnju u posebnim područjima navedene su u Protokolu 31.

Članak 85.

Suradnja koja je već uspostavljena između Zajednice i pojedinih država EFTA-e u područjima iz članka 78., nakon stupanja na snagu ovog Sporazuma uređuje se mjerodavnim odredbama ovog dijela i Protokola 31. ako drukčije nije predviđeno Protokolom 31.

Članak 86.

Zajednički odbor EGP-a u skladu s dijelom VII. donosi sve odluke potrebne za provedbu članaka od 78. do 85. i mjera koje iz njih proizlaze a koje, inter alia, mogu uključivati izmjene odredaba Protokola 31. kao i usvajanje prijelaznih rješenja za kojima se ukaže potreba uslijed provedbe članka 85.

Članak 87.

Ugovorne stranke poduzimaju potrebne korake za razvijanje, jačanje i širenje suradnje u okviru aktivnosti Zajednice u područjima koja nisu navedena u članku 78. kad smatraju da bi takva suradnja mogla doprinijeti postizanju ciljeva ovog Sporazuma ili ako stranke smatraju da je to na drugi način od zajedničkog interesa. Takvi koraci mogu uključivati izmjenu članka 78. dodavanjem novih područja uz ona koja su u njemu navedena.

Članak 88.

Ne dovodeći u pitanje odredbe drugih dijelova ovog Sporazuma, odredbe ovog dijela ne isključuju mogućnost da bilo koja ugovorna stranka mjere pripremi, usvoji ili provede neovisno.







DIO VII.

INSTITUCIONALNE ODREDBE







POGLAVLJE 1.

STRUKTURA UDRUŽIVANJA







Odjeljak 1.

Vijeće EGP-a

Članak 89.

1. Osniva se Vijeće EGP-a. Ono je posebno odgovorno za davanje političkog poticaja provedbi ovog Sporazuma i utvrđivanje općih smjernica za Zajednički odbor EGP-a.

U tu svrhu Vijeće EGP-a ocjenjuje cjelokupno funkcioniranje i razvoj Sporazuma. Ono donosi političke odluke koje dovode do izmjena Sporazuma.

2. Ugovorne stranke, u odnosu na Zajednicu i svaku od država članica EZ-a u odgovarajućim područjima nadležnosti, mogu u Vijeću EGP-a postaviti bilo koje pitanje koje stvara poteškoće nakon što su ga raspravile u Zajedničkom odboru EGP-a ili izravno u iznimno hitnim slučajevima.

3. Vijeće EGP-a odlukom donosi svoj poslovnik.

Članak 90.

1. Vijeće EGP-a sastoji se od članova Vijeća Europskih zajednica i članova Komisije EZ-a te po jednog člana vlade svake države EFTA-e.

Članovi Vijeća EGP-a mogu biti zastupani u skladu s uvjetima koje treba utvrditi njegovim poslovnikom.

2. Odluke Vijeća EGP-a donose se sporazumom između Zajednice s jedne strane i država članica EFTA-e s druge strane.

Članak 91.

1. Dužnost predsjednika Vijeća EGP-a u razdoblju od šest mjeseci naizmjence obavljaju član Vijeća Europskih zajednica i član vlade jedne države EFTA-e.

2. Predsjednik saziva Vijeće EGP-a dvaput godišnje. Vijeće se sastaje i kad god to zahtijevaju okolnosti, u skladu s poslovnikom.







Odjeljak 2.

Zajednički odbor EGP-a

Članak 92.

1. Osniva se Zajednički odbor EGP-a. On osigurava učinkovitu provedbu i funkcioniranje ovog Sporazuma. U tu svrhu on provodi razmjenu stajališta i informacija te donosi odluke u slučajevima predviđenima ovim Sporazumom.

2. Ugovorne stranke u odnosu na Zajednicu i svaku od država članica EZ-a u odgovarajućim područjima nadležnosti održavaju savjetovanja u Zajedničkom odboru EGP-a o svakom pitanju značajnom za ovaj Sporazum koje uzrokuje poteškoću, a koje je jedna od njih postavila.

3. Zajednički odbor EGP-a odlukom donosi svoj poslovnik.

Članak 93.

1. Zajednički odbor EGP-a sastoji se od predstavnika ugovornih stranaka.

2. Zajednički odbor EGP-a donosi odluke sporazumom između Zajednice, s jedne strane, i država EFTA-e koje zajednički nastupaju, s druge.

Članak 94.

1. Dužnost predsjednika Zajedničkog odbora EGP-a u razdoblju od šest mjeseci naizmjence obavljaju predstavnik Zajednice, tj. Komisije EZ-a, i predstavnik jedne države EFTA-e.

2. Zajednički odbor EGP-a sastaje se u načelu najmanje jednom mjesečno radi ispunjavanja svojih zadaća. Sastaje se također na inicijativu predsjednika ili na zahtjev jedne od ugovornih stranaka, u skladu s poslovnikom.

3. Zajednički odbor EGP-a može odlučivati o osnivanju bilo kojeg pododbora ili radne skupne koja će mu pomagati u izvršavanju njegovih zadataka. Zajednički odbor EGP-a svojim poslovnikom utvrđuje sastav i način djelovanja takvih pododbora i radnih skupina. Zajednički odbor EGP-a odredit će im zadatke u svakom pojedinom slučaju.

4. Zajednički odbor EGP-a izdaje godišnje izvješće o funkcioniranju i razvoju ovog Sporazuma.







Odjeljak 3.

Parlamentarna suradnja

Članak 95.

1. Osniva se Zajednički parlamentarni odbor EGP-a. On se sastoji od jednakog broja članova Europskog parlamenta, s jedne strane, i članova parlamenata država EFTA-e, s druge. Ukupan broj članova Odbora utvrđen je statutom iz Protokola 36.

2. Zajednički parlamentarni odbor EGP-a naizmjence zasjeda u Zajednici i u jednoj državi EFTA-e u skladu s odredbama utvrđenim Protokolom 36.

3. Zajednički parlamentarni odbor EGP-a s pomoću dijaloga i rasprave doprinosi boljem razumijevanju između Zajednice i država EFTA-e u područjima obuhvaćenim ovim Sporazumom.

4. Zajednički parlamentarni odbor EGP-a može, prema potrebi, izražavati svoja stajališta u obliku izvješća ili rezolucija. On posebno ispituje godišnje izvješće o funkcioniranju i razvoju ovog Sporazuma koje Zajednički odbor EGP-a objavljuje u skladu s člankom 94. stavkom 4.

5. Predsjednik Vijeća EGP-a može se pojaviti pred Zajedničkim parlamentarnim odborom radi saslušanja.

6. Zajednički parlamentarni odbor donosi svoj poslovnik.







Odjeljak 4.

Suradnja gospodarskih i socijalnih partnera

Članak 96.

1. Članovi Gospodarskog i socijalnog odbora te druga tijela koja predstavljaju socijalne partnere u Zajednici i odgovarajuća tijela u državama EFTA-e rade na jačanju međusobnih kontakata i redovito surađuju na organiziran način radi poticanja svijesti o gospodarskim i socijalnim vidovima rastuće međuovisnosti gospodarstava ugovornih stranaka i njihovih interesa u kontekstu EGP-a.

2. U tu se svrhu osniva Savjetodavni odbor EGP-a. On se sastoji od jednakog broja članova Gospodarskog i socijalnog odbora Zajednice, s jedne strane, te od članova Savjetodavnog odbora EFTA-e, s druge. Savjetodavni odbor EGP-a može, prema potrebi, izražavati svoja stajališta u obliku izvješća ili rezolucija.

3. Savjetodavni odbor EGP-a donosi svoj poslovnik.







POGLAVLJE 2.

POSTUPAK DONOŠENJA ODLUKA

Članak 97.

Ovim se Sporazumom ne dovodi u pitanje pravo svake ugovorne stranke da u područjima obuhvaćenima ovim Sporazumom, ne dovodeći u pitanje načelo nediskriminacije te nakon što je o tome obavijestila druge ugovorne stranke, izmijeni svoje unutarnje zakonodavstvo:

— ako Zajednički odbor EGP-a zaključi da izmjena zakonodavstva ne utječe na dobro funkcioniranje ovog Sporazuma; ili

— ako su dovršeni postupci navedeni u članku 98.

Članak 98.

Prilozi ovom Sporazumu i protokoli od 1. do 7., od 9. do 11., od 19. do 27., od 30. do 32., 37., 39., 41. i 47. mogu se, prema potrebi, izmijeniti odlukom Zajedničkog odbora EGP-a u skladu s člankom 93. stavkom 2. te člancima 99., 100., 102. i 103.

Članak 99.

1. Čim Komisija EZ-a izradi novi propis u području koje je uređeno ovim Sporazumom, Komisija EZ-a neformalno traži savjet od stručnjaka država EFTA-e na isti način na koji traži savjet od stručnjaka država članica EZ-a radi razrade svojih prijedloga.

2. Kad svoj prijedlog proslijedi Vijeću Europskih zajednica, Komisija EZ-a šalje njegove primjerke državama EFTA-e.

Na zahtjev jedne od ugovornih stranaka, u Zajedničkom odboru EGP-a održava se prethodna razmjena stajališta.

3. Tijekom faze koja prethodi odluci Vijeća Europskih zajednica, u procesu stalnog informiranja i savjetovanja, ugovorne se stranke na zahtjev jedne od njih u značajnim trenucima ponovno međusobno savjetuju u Zajedničkom odboru EGP-a.

4. Ugovorne stranke surađuju u dobroj vjeri tijekom faze informiranja i savjetovanja kako bi olakšale donošenje odluke u Zajedničkom odboru EGP-a na kraju procesa.

Članak 100.

Komisija EZ-a osigurava stručnjacima država EFTA-e najšire moguće sudjelovanje, prema dotičnim područjima, u fazi pripreme nacrta mjera koje se potom podnose odborima koji pomažu Komisiji EZ-a u izvršavanju njezinih izvršnih ovlasti. U tom pogledu, pri izradi nacrta mjera Komisija EZ-a obraća se stručnjacima država EFTA-e na istoj osnovi na kojoj se obraća stručnjacima država članica EZ-a.

U slučajevima kad je Vijeće Europskih zajednica sazvano u skladu s postupkom koji se primjenjuje na vrstu odbora koji je u tome sudjeluje, Komisija EZ-a prosljeđuje Vijeću Europskih zajednica stajališta stručnjaka iz država EFTA-e.

Članak 101.

1. Stručnjaci iz država EFTA-e pridružuju se radu odbora koji nisu obuhvaćeni člankom 81. ni člankom 100. kad to zahtijeva dobro funkcioniranje ovog Sporazuma.

Ti su odbori navedeni u Protokolu 37. Načini takvog udruživanja utvrđeni su mjerodavnim sektorskim protokolima i prilozima koji se bave predmetnim pitanjem.

2. Zajednički odbor EGP-a može izmijeniti Protokol 37. ako se ugovornim strankama čini da takvo udruživanje treba protegnuti na druge odbore koji imaju slične značajke.

Članak 102.

1. Zajednički odbor EGP-a donosi odluku koja se odnosi na izmjenu nekog priloga ovom Sporazumu čim prije nakon što Zajednica usvoji odgovarajući novi propis kako bi se omogućila istodobna primjena potonjeg i izmjena priloga ovom Sporazumu, radi jamstva pravne sigurnosti i ujednačenosti EGP-a. U tu svrhu Zajednica kad god donosi zakonodavni akt o pitanju obuhvaćenom ovim Sporazumom o tome čim prije obavještava druge ugovorne stranke u Zajedničkom odboru EGP-a.

2. Zajednički odbor EGP-a procjenjuje na koji dio nekog priloga ovom Sporazumu novi propis izravno utječe.

3. Ugovorne stranke ulažu sve napore kako bi postigle dogovor o pitanjima koja su važna za ovaj Sporazum.

Zajednički odbor EGP-a posebno ulaže svaki napor u pronalaženje zajednički prihvatljivog rješenja kad se pojavi ozbiljan problem u bilo kojem području koje u državama EFTA-e spada u nadležnost zakonodavca.

4. Ako, neovisno o primjeni prethodnog stavka, ne može biti postignut sporazum o izmjeni nekog priloga ovom Sporazumu, Zajednički odbor EGP-a razmatra sve dodatne mogućnosti za daljnje dobro funkcioniranje ovog Sporazuma i u tom smislu donosi svaku potrebnu odluku, uključujući mogućnost priznavanja istovrijednosti propisa. Takvu odluku donosi najkasnije do isteka razdoblja od šest mjeseci od dana upućivanja Zajedničkom odboru EGP-a ili na dan stupanja na snagu odgovarajućeg propisa Zajednice, ako je taj datum kasniji.

5. Ako Zajednički odbor EGP-a do kraja roka iz stavka 4. nije donio odluku o izmjeni nekog priloga ovom Sporazumu, dio Sporazuma na koji to utječe, koji se utvrđuje u skladu sa stavkom 2., smatra se privremeno suspendiranim, podložno suprotnoj odluci Zajedničkog odbora EGP-a. Takva suspenzija stupa na snagu šest mjeseci nakon isteka razdoblja navedenog u stavku 4., ali ni u kom slučaju prije dana na koji je odgovarajući akt EZ-a proveden u Zajednici. Zajednički odbor EGP-a nastavit će svoje napore radi usuglašavanja o zajednički prihvatljivom rješenju kako bi suspenzija bila prekinuta čim prije.

6. O praktičnim posljedicama suspenzije navedene u stavku 5. raspravlja se u Zajedničkom odboru EGP-a. Pojedinci i gospodarski subjekti zadržavaju prava i obveze koje su već stekli prema ovom Sporazumu. Ugovorne stranke, kad je to prikladno, odlučuju o prilagodbama koje su potrebne zbog suspenzije.

Članak 103.

1. Ako odluka Zajedničkoga odbora EGP-a može biti obvezujuća za ugovornu stranku tek nakon ispunjavanja ustavnih zahtjeva, odluka, ako sadrži datum, stupa na snagu na taj datum, pod uvjetom da dotična ugovorna stranka do tog datuma priopći ostalim ugovornim strankama da su ispunjeni ustavni zahtjevi.

Ako priopćenje ne uslijedi do tog datuma, odluka stupa na snagu prvog dana drugog mjeseca koji slijedi nakon zadnje obavijesti.

2. Ako do isteka razdoblja od šest mjeseci nakon odluke Zajedničkog odbora EGP-a nije poslano navedeno priopćenje, odluka Zajedničkog odbora EGP-a privremeno se primjenjuje do ispunjenja ustavnih zahtjeva ako ugovorna stranka ne priopći da ne može doći do privremene primjene. U potonjem slučaju, ili ako ugovorna stranka priopći da odluka Zajedničkoga odbora EGP-a nije ratificirana, suspenzija predviđena člankom 102. stavkom 5. stupit će na snagu mjesec dana nakon tog priopćenja, ali ni u kom slučaju prije dana na koji je odgovarajući akt EZ-a proveden u Zajednici.

Članak 104.

Odluke koje donosi Zajednički odbor EGP-a u slučajevima predviđenima ovim Sporazumom, osim ako njima nije drukčije predviđeno, nakon stupanja na snagu obvezujuće su za ugovorne stranke koje poduzimaju sve potrebne korake da osiguraju njihovu provedbu i primjenu.







POGLAVLJE 3.

UJEDNAČENOST, POSTUPAK NADZORA I RJEŠAVANJE SPOROVA







Odjeljak 1.

Ujednačenost

Članak 105.

1. Kako bi se ostvario cilj ugovornih stranaka da se postigne što jednoobraznije tumačenje odredaba Sporazuma i onih odredaba zakonodavstva Zajednice koje su sadržajno prenesene u ovaj Sporazum Zajednički odbor EGP-a postupat će u skladu s ovim člankom.

2. Zajednički odbor EGP-a stalno preispituje razvoj sudske prakse Suda Europskih zajednica i Suda EFTA-e. U tu svrhu presude tih sudova prosljeđuju se Zajedničkom odboru EGP-a koji će postupati na način da se očuva ujednačeno tumačenje Sporazuma.

3. Ako Zajednički odbor EGP-a u dva mjeseca nakon što mu je razlika u praksi dva suda iznesena ne uspije očuvati jedinstveno tumačenje Sporazuma, mogu se primijeniti postupci utvrđeni člankom 111.

Članak 106.

Radi osiguranja što jednoobraznijeg tumačenja ovog Sporazuma, uz puno poštovanje neovisnosti sudova, Zajednički odbor EGP-a uspostavlja sustav razmjene informacija koje se odnose na presude Suda EFTA-e, Suda Europskih zajednica i Prvostupanjskog suda Europskih zajednica te sudova zadnje instance država EFTA-e. Taj sustav obuhvaća:

(a) prosljeđivanje tajniku Suda Europskih zajednica presuda koje su ti sudovi donijeli o tumačenju i primjeni ovog Sporazuma s jedne strane ili, s druge strane, Ugovora o osnivanju Europske ekonomske zajednice i Ugovora o osnivanju Europske zajednice za ugljen i čelik kako su izmijenjeni, kao i akata koji su doneseni radi njihove provedbe u mjeri u kojoj se odnose na odredbe koje su sadržajno istovjetne s odredbama ovog Sporazuma;

(b) razvrstavanje tih presuda od strane tajnika Suda Europskih zajednica uključujući, u mjeri u kojoj je to potrebno, sastavljanje i objavljivanje prijevoda i izvadaka;

(c) priopćenja tajnika Suda Europskih zajednica o mjerodavnim dokumentima nadležnim nacionalnim tijelima koje određuje svaka ugovorna stranka.

Članak 107.

Odredbe o mogućnosti da država EFTA-e dozvoli nekom sudu da zatraži od Suda Europskih zajednica donošenje odluke o tumačenju nekog pravila EGP-a utvrđene su Protokolom 34.







Odjeljak 2.

Postupak nadzora

Članak 108.

1. Države EFTA-e osnivaju neovisno nadzorno tijelo (Nadzorno tijelo EFTA-e) kao i postupke slične onima koji postoje u Zajednici uključujući postupke za osiguranje ispunjavanja obveza prema ovom Sporazumu te za kontrolu zakonitosti akata Nadzornog tijela EFTA-e u pogledu tržišnog natjecanja.

2. Države EFTA-e osnivaju sud (Sud EFTA-e).

Sud EFTA-e, u odnosu na primjenu ovog Sporazuma, u skladu s posebnim sporazumom između država EFTA-e posebno je nadležan za:

(a) tužbe koja se odnose na postupak nadzora u pogledu država EFTA-e;

(b) žalbe koje se odnose na odluke koje je donijelo Nadzorno tijelo EFTA-e u području tržišnog natjecanja;

(c) rješavanje sporova između dvije ili više država EFTA-e.

Članak 109.

1. ►M135 ◄ te ovim Sporazumom. Ispunjavanje obveza iz ovog Sporazuma nadgleda Nadzorno tijelo EFTA-e s jedne strane, a s druge strane Komisija EZ-a, postupajući u skladu s Ugovorom o osnivanju Europske ekonomske zajednice—————te ovim Sporazumom.

2. Radi osiguranja jednoobraznog nadzora širom EGP-a, Nadzorno tijelo EFTA-e i Komisija EZ-a surađuju, razmjenjuju informacije i međusobno se savjetuju u pitanjima nadzorne politike i pojedinačnim slučajevima.

3. Komisija EZ-a i Nadzorno tijelo EFTA-e primaju sve pritužbe koje se odnose na primjenu ovog Sporazuma. Međusobno se obavješćuju o primljenim pritužbama.

4. Svako od ovih tijela ispituje sve pritužbe koje potpadaju pod njegovu nadležnost i prosljeđuje drugom tijelu sve pritužbe koje potpadaju pod nadležnost tog tijela.

5. U slučaju neslaganja tih dvaju tijela u pogledu djelovanja koja treba poduzeti u odnosu na pritužbu ili u odnosu na rezultat ispitivanja, svako tijelo može uputiti pitanje Zajedničkom odboru EGP-a koji će ga rješavati u skladu s člankom 111.

Članak 110.

Odluke Nadzornog tijela EFTA-e i Komisije EZ-a koje nameću novčanu obvezu osobama koje nisu države izvršive su prema ovom Sporazumu. Isto se primjenjuje na takve presude Suda Europskih zajednica, Prvostupanjskog suda Europskih zajednica i Suda EFTA-e prema ovom Sporazumu.

Izvršenje je uređeno pravilima o građanskom postupku koja su na snazi u državi na čijem se području provodi. Nalog za izvršenje dodaje se prilogu odluke bez ikakve druge formalnosti osim provjere vjerodostojnosti odluke od strane tijela koje u tu svrhu ugovorna stranka odredi i s tim upozna druge ugovorne stranke, Nadzorno tijelo EFTA-e, Komisiju EZ-a, Sud Europskih zajednica, Prvostupanjski sud i Sud EFTA-e.

Kad ove formalnosti na zahtjevu stranke o kojoj je riječ budu dovršene, ona može pristupiti izvršenju iznoseći stvar izravno pred nadležno tijelo, u skladu s pravom države na čijem području izvršenje treba biti provedeno.

Izvršenje može biti suspendirano samo odlukom Suda Europskih zajednica u odnosu na odluke Komisije EZ-a, Prvostupanjskog suda ili Suda Europskih zajednica, ili odlukom Suda EFTA-e u odnosu na odluke Nadzornog tijela EFTA-e ili Suda EFTA-e. Međutim, sudovi država o kojima je riječ nadležni su za pritužbe da se izvršenje nepravilno provodi.







Odjeljak 3.

Rješavanje sporova

Članak 111.

1. Zajednica ili država EFTA-e mogu iznijeti sporno pitanje koje se odnosi na tumačenje ili primjenu ovog Sporazuma pred Zajednički odbor EGP-a u skladu sa sljedećim odredbama.

2. Zajednički odbor EGP-a može rješavati spor. Daju mu se sve potrebne informacije koje mogu biti od koristi za omogućavanje detaljnog ispitivanja situacije radi nalaženja prihvatljivog rješenja. U tu svrhu Zajednički odbor EGP-a ispituje sve mogućnosti za daljnje dobro funkcioniranje ovog Sporazuma.

3. Ako se spor odnosi na tumačenje odredaba ovog Sporazuma koje su sadržajno istovjetne odgovarajućim pravilima Ugovora o osnivanju Europske ekonomske zajednice i Ugovora o osnivanju Europske zajednice za ugljen i čelik i aktima koji su usvojeni u primjeni ta dva ugovora te ako spor nije riješen tri mjeseca nakon što je iznesen Zajedničkom odboru EGP-a, ugovorne stranke u sporu mogu se dogovoriti da zatraže od Suda Europskih zajednica da odluči o tumačenju relevantnih pravila.

Ako Zajednički odbor EGP-a u takvom sporu ne postigne sporazum o rješenju u roku od šest mjeseci od dana kad je pokrenut postupak ili ako do tad ugovorne stranke u sporu nisu odlučile zatražiti odluku Suda Europskih zajednica, ugovorna stranka može, radi otklanjanja mogućih neravnoteža,

— poduzeti zaštitnu mjeru u skladu s člankom 112. stavkom 2. te slijedeći postupak iz članka 113.;

— ili primijeniti članak 102. mutatis mutandis.

4. Ako se spor odnosi na opseg ili trajanje zaštitnih mjera poduzetih u skladu s člankom 111. stavkom 3. ili člankom 112., ili na razmjernost mjera za uspostavu ravnoteže poduzetih u skladu s člankom 114. te ako Zajednički odbor EGP-a nakon tri mjeseca od dana kad mu je pitanje upućeno nije uspio riješiti spor, svaka ugovorna stranka može uputiti spor na arbitražu prema postupcima utvrđenima Protokolom 33. U takvim postupcima ne može se odlučivati o pitanju tumačenja odredaba ovog Sporazuma navedenih u stavku 3. Arbitražna odluka obvezuje stranke u sporu.







POGLAVLJE 4.

ZAŠTITNE MJERE

Članak 112.

1. Ako dođe do ozbiljnih trajnih gospodarskih, socijalnih ili okolišnih poteškoća sektorske ili regionalne prirode, ugovorna stranka može jednostrano poduzeti odgovarajuće mjere prema uvjetima i postupcima utvrđenima člankom 113.

2. Takve zaštitne mjere ograničene su u pogledu svog opsega i trajanja na ono što je prijeko potrebno za rješavanje situacije. Prednost imaju mjere koje najmanje remete funkcioniranje ovog Sporazuma.

3. Zaštitne se mjere primjenjuju u pogledu svih ugovornih stranaka.

Članak 113.

1. Ugovorna stranka koja razmatra poduzimanje zaštitnih mjera prema članku 112. priopćuje to bez odgode drugim ugovornim strankama putem Zajedničkoga odbora EGP-a te pruža sve mjerodavne informacije.

2. Dotične ugovorne stranke odmah započinju savjetovanja u Zajedničkom odboru EGP-a radi pronalaska zajednički prihvatljivog rješenja.

3. Ugovorna stranka o kojoj je riječ ne može poduzeti zaštitne mjere prije isteka mjesec dana od dana priopćenja prema stavku 1., osim ako je postupak savjetovanja prema stavku 2. dovršen prije isteka navedenog roka. Kad iznimne okolnosti koje zahtijevaju neposredno djelovanje isključuju prethodno ispitivanje, dotična ugovorna stranka može bez odlaganja primijeniti zaštitne mjere prijeko potrebne za rješavanje situacije.

Komisija EZ-a poduzima zaštitne mjere za Zajednicu.

4. Dotična ugovorna stranka bez odgode priopćuje poduzete mjere Zajedničkom odboru EGP-a te pruža sve mjerodavne informacije.

5. Poduzete zaštitne mjere podliježu savjetovanjima u Zajedničkom odboru EGP-a svaka tri mjeseca od dana njihovog donošenja radi njihovog ukidanja prije predviđenog datuma isteka ili radi ograničenja opsega njihove primjene.

Svaka ugovorna stranka može u svako doba zatražiti da Zajednički odbor EGP-a preispita te mjere.

Članak 114.

1. Ako zaštitna mjera koju je poduzela ugovorna stranka stvara neravnotežu između prava i obveza prema ovom Sporazumu, druge ugovorne stranke mogu prema toj ugovornoj stranci poduzeti takve razmjerne mjere kojima će uspostaviti ravnotežu, a koje su prijeko potrebne radi otklanjanja neravnoteže. Prednost imaju mjere koje najmanje remete funkcioniranje EGP-a.

2. Primjenjuje se postupak iz članka 113.







DIO VIII.

FINANCIJSKI MEHANIZAM

Članak 115.

Radi promicanja stalnog i uravnoteženog jačanja trgovinskih i gospodarskih odnosa između ugovornih stranaka kako je previđeno člankom 1., ugovorne stranke prihvaćaju potrebu smanjivanja gospodarskih i socijalnih razlika između svojih regija. U tom pogledu, one naglašavaju mjerodavne odredbe utvrđene na drugim mjestima u ovom Sporazumu i njegovim protokolima, uključujući određena rješenja u pogledu poljoprivrede i ribarstva.

Članak 116.

Države EFTA-e uspostavit će financijski mehanizam kako bi, u kontekstu EGP-a i kao dopuna naporima koje Zajednica već ulaže u tom pogledu, doprinijele ciljevima utvrđenima člankom 115.

Članak 117.

▼M301

Odredbe kojima se uređuju financijski mehanizmi utvrđene su u Protokolu 38, Protokolu 38.a, Dopuni Protokolu 38.a, Protokolu 38.b, Dopuni Protokolu 38.b i Protokolu 38.c.

▼B







DIO IX.

OPĆE I ZAVRŠNE ODREDBE

Članak 118.

1. Kad ugovorna stranka smatra da bi u interesu svih ugovornih stranaka bilo korisno razviti odnose uspostavljene ovim Sporazumom proširujući ih na područja koja njime nisu obuhvaćena, ona podnosi obrazloženi zahtjev drugim ugovornim strankama unutar Vijeća EGP-a. Ono može dati naputak Zajedničkom odboru EGP-a da ispita sve vidove tog zahtjeva i objavi izvješće.

Vijeće EGP-a može, prema potrebi, donijeti političke odluke radi otvaranja pregovora između ugovornih stranaka.

2. Sporazumi koji proisteknu iz pregovora iz stavka 1. podliježu ratifikaciji ili odobrenju ugovornih stranaka u skladu s njihovim vlastitim postupcima.

Članak 119.

Prilozi i akti na koje se u njima upućuje, prilagođeni za potrebe ovog Sporazuma, kao i protokoli, čine sastavni dio ovog Sporazuma.

Članak 120.

Ako nije predviđeno drukčije ovim Sporazumom, a posebno ►M1 Protokolima 41. i 43. ◄ , primjena odredaba ovog Sporazuma ima prednost pred odredbama postojećih bilateralnih ili multilateralnih sporazuma koji obvezuju Europsku ekonomsku zajednicu s jedne strane i jednu ili više država EFTA-e s druge, u mjeri u kojoj je isti sadržaj uređen ovim Sporazumom.

Članak 121.

Odredbe ovog Sporazuma ne isključuju suradnju:

(a) u okviru Nordijske suradnje u mjeri u kojoj takva suradnja ne narušava dobro funkcioniranje ovog Sporazuma;

(b) u okviru regionalne unije između Švicarske i Lihtenštajna u mjeri u kojoj ciljevi te unije nisu postignuti primjenom ovog Sporazuma te nije narušeno dobro funkcioniranje ovog Sporazuma.

▼M135 —————

▼B

Članak 122.

Predstavnici, izaslanici i stručnjaci ugovornih stranaka, kao i dužnosnici te drugi službenici koji postupaju prema ovom Sporazumu čak i nakon prestanka svojih dužnosti imaju obvezu ne otkrivati informacije koje su obuhvaćene obvezom čuvanja poslovne tajne, posebno informacije o poduzećima, njihovim poslovnim odnosima ili njihovim troškovnim stavkama.

Članak 123.

Nijedna odredba ovog Sporazuma ne sprečava ugovornu stranku da poduzme bilo koje mjere:

(a) koje smatra potrebnima za sprečavanje otkrivanja informacija suprotno svojim bitnim sigurnosnim interesima;

(b) koje se odnose na proizvodnju ili trgovinu oružjem, streljivom i ratnim materijalom ili drugim proizvodima nužnim u obrambene svrhe ili na istraživanje, razvoj ili proizvodnju u obrambene svrhe, pod uvjetom da takve mjere ne narušavaju uvjete tržišnog natjecanja u odnosu na proizvode koji nisu namijenjeni izričito za vojne svrhe;

(c) koje smatra bitnima za vlastitu sigurnost u slučaju ozbiljnih unutrašnjih poremećaja koji utječu na održavanje zakona i reda za vrijeme rata ili ozbiljnih međunarodnih napetosti koje predstavljaju prijetnju rata ili radi izvršavanja obveza koje je prihvatila u svrhu održavanja mira i međunarodne sigurnosti.

Članak 124.

Ugovorne stranke jednako postupaju prema državljanima država članica EZ-a i država EFTA-e kao i prema vlastitim državljanima u pogledu njihovog sudjelovanja u kapitalu trgovačkih društava u smislu članka 34., ne dovodeći u pitanje primjenu drugih odredaba ovog Sporazuma.

Članak 125.

Ovaj Sporazum ni na koji način ne dovodi u pitanje pravila ugovornih stranaka koja uređuju sustav vlasništva.

Članak 126.

1. ►M135 ◄ te prema uvjetima utvrđenima u ►M135 ◄ , te na područja ►M135 ►M187 ◄ Islanda, Kneževine Lihtenštajna i Kraljevine Norveške ◄ i Švicarske Konfederacije. Sporazum se primjenjuje na područja na koje se primjenjuje Ugovor o osnivanju Europske ekonomske zajednice—————te prema uvjetima utvrđenima utom Ugovoru, te na područja—————Islanda, Kneževine Lihtenštajna i Kraljevine Norveškei Švicarske Konfederacije.

2. Neovisno o stavku 1., ovaj Sporazum se ne primjenjuje na otoke Åland. Međutim, finska vlada može izjavom položenom prilikom ratifikacije ovog Sporazuma kod depozitara, koji prosljeđuje njezinu ovjerenu kopiju ugovornim strankama, obavijestiti da se ovaj Sporazum primjenjuje na te otoke pod jednakim uvjetima pod kojima se primjenjuje na druge dijelove Finske, podložno sljedećim odredbama: (a) Odredbe ovog Sporazuma ne sprečavaju primjenu odredaba koje su na snazi u bilo koje vrijeme na otocima Åland o: i. ograničenjima prava fizičkih osoba koje nemaju regionalno državljanstvo Ålanda i pravnih osoba da stječu i posjeduju nekretnine na otocima Åland bez dozvole nadležnih tijela otoka; ii. ograničenjima prava poslovnog nastana i prava pružanja usluga za fizičke osobe koje nemaju regionalno državljanstvo Ålanda ili za bilo koju pravnu osobu bez dozvole nadležnih tijela otoka Åland. (b) Ovaj Sporazum ne utječe ne prava koja građani Ålanda uživaju u Finskoj. (c) Tijela otoka Åland primjenjuju jednak tretman na sve fizičke i pravne osobe ugovornih stranaka.

Članak 127.

Svaka ugovorna stranka može se povući iz ovog Sporazuma pod uvjetom da to pismeno priopći drugim ugovornim strankama barem 12 mjeseci ranije.

Neposredno nakon priopćenja o namjeri povlačenja druge ugovorne stranke sazivaju diplomatsku konferenciju radi razmatranja izmjena Sporazuma.

Članak 128.

1. ►M1 ◄ Svaka europska država koja postaje članicom Zajednice prijavljuje se, a Švicarska Konfederacija odnosno svaka europska država koja postaje članicom EFTE može se prijaviti, za pristupanje ovom Sporazumu. Prijavu upućuje Vijeću Europskoga gospodarskog prostora.

2. Uvjeti za navedeno sudjelovanje podliježu sporazumu između ugovornih stranaka i države podnositeljice zahtjeva. Taj sporazum podnosi se svim ugovornim strankama na ratifikaciju ili odobrenje u skladu s njihovim vlastitim postupcima.

Članak 129.

1. Ovaj Sporazum sastavljen je u jednom izvorniku na danskom, engleskom, finskom, francuskom, grčkom, islandskom, nizozemskom, norveškom, njemačkom, portugalskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

▼M268

Na temelju proširenjâ Europskog gospodarskog prostora, verzije ovog Sporazuma na bugarskom, češkom, estonskom, hrvatskom, latvijskom, litavskom, mađarskom, malteškom, poljskom, rumunjskom, slovačkom i slovenskom jeziku jednako su vjerodostojne.

Tekstovi akata iz prilogâ jednako su vjerodostojni na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku kako su objavljeni u Službenom listu Europske unije te se radi osiguravanja vjerodostojnosti sastavljaju na islandskom i norveškom jeziku i objavljuju u Dodatku o EGP-u Službenom listu Europske unije.

▼B

2. Ugovorne stranke ratificiraju ili odobravaju ovaj Sporazum svaka u skladu sa svojim ustavnim zahtjevima.

Sporazum se polaže kod Glavnog tajništva Vijeća Europskih zajednica koje prosljeđuje ovjerene kopije svim ugovornim strankama.

Isprave o ratifikaciji ili odobrenju polažu se kod Glavnog tajništva Vijeća Europskih zajednica koje to priopćuje svim ostalim ugovornim strankama.

▼M1

3. Ovaj Sporazum stupa na snagu na dan i pod uvjetima predviđenima u Protokolu o prilagodbi Sporazuma o Europskom gospodarskom prostoru.

▼B

En fe de lo cual, los plenipotenciarios abajo firmantes suscriben el presente acuerdo.

Til bekræftelse heraf har undertegnede befuldmægtigede underskrevet denne aftale.

Zu Urkund dessen haben die unterzeichneten Bevollmächtigten ihre Unterschriften unter dieses Abkommen gesetzt.

Εις πίστωση των ανωτέρο, οι υπογεγραμμένοι πληρεξούσιοι έθεσαν τις υπογραφές τους στην παρούσα συμφωνία.

In witness whereof, the undersigned Plenipotentiaries have signed this Agreement.

En foi de quoi, les plénipotentiaires soussignés ont apposé leurs signatures au bas du présent accord.

ÞEssu til staðfestingar hafa undirritaðir fulltrúar, sem til Þess hafa fullt umboð, undirritað samning Þennan.

In fede di che, i plenipotenziari sottoscritti hanno apposto le loro firme in calce al presente accordo.

Ten blijke waarvan de ondergetekende gevolmachtigden hun handtekening onder deze Overeenkomst hebben gesteld.

Som bevitnelse på dette har de undertegnede befullmektigede undertegnet denne avtale.

Em fé do que, os plenipotenciários abaixo assinados apuseram as suas assinaturas no final do presente acordo.

Tämän vakuudeksi alla mainitut täysivaltaiset edustajat ovat allekirjoittaneet tämän sopimuksen.

Till bestyrkande härav har undertecknade befullmäktigade ombud undertecknat detta avtal.

Hecho en Oporto, el dos de mayo de mil novecientos noventa y dos.

Udfærdiget i Porto, den anden maj nitten hundrede og tooghalvfems.

Geschehen zu Porto am zweiten Mai neunzehnhundertzweiundneunzig.

Έγινε στο Πόρτο, στις δύο Μαΐου χίλια εννιακόσια ενενήντα δύο.

Done at Oporto on the second day of May in the year one thousand nine hundred and ninety-two.

Fait à Porto, le deux mai mil neuf cent quatre-vingt-douze.

Gjört í Oporto annan dag maímánaðar árið nítján hundruð níutíu og tvö.

Fatto a Porto, addì due maggio millenovecentonovantadue.

Gedaan te Oporto, de tweede mei negentienhonderd tweeënnegentig.

Gitt i Oporte på den annen dag i mai i året nittenhundre og nitti to.

Feito no Porto, em dois de Maio de mil novecentos e noventa e dois.

Tehty portossa toisena päivänä toukokuuta tuhat yhdeksänsataayhdeksänkymmentäkaksi.

Undertecknat i Oporto de 2 maj 1992.

Por el Consejo y la Comisión de las Comunidades Europeas

For Rådet og Kommissionen for De Europæiske Fællesskaber

Für den Rat und die Kommission der Europäischen Gemeinschaften

Για το Συμβούλιο και την Επιτροπή των Ευρωπαϊκών Κοινοτήτων

For the Council and the Commission of the European Communities

Pour le Conseil et la Commission des Communautés européennes

Per il Consiglio e la Commissione delle Comunità europee

Voor de Raad en de Commissie van de Europese Gemeenschappen

Pelo Conselho e pela Comissão das Comunidades Europeias

Pour le royaume de Belgique

Voor het Koninkrijk België

På Kongeriget Danmarks vegne

Für die Bundesrepublik Deutschland

Για την Ελληνική Δημοκρατία

Por el Reino de España

Pour la République française

Thar cheann Na hÉireann

For Ireland

Per la Repubblica italiana

Pour le grand-duché de Luxembourg

Voor het Koninkrijk der Nederlanden

Pela República Portuguesa

For the United Kingdom of Great Britain and Northern Ireland

Für die Republik Österreich

Suomen tasavallan puolesta

Fyrir Lýðveldið Ísland

Für das Fürstentum Liechtenstein

For Kongeriket Norge

För Konungariket Sverige

Für die Schweizerische Eidgenossenschaft

Pour la Confédération suisse

Per la Confederazione svizzera

PROTOKOLI

PROTOKOL 1.

o horizontalnim prilagodbama

Odredbe akata na koje se upućuje u prilozima Sporazumu primjenjuju se u skladu sa Sporazumom i ovim Protokolom, osim ako je drukčije propisano u odgovarajućem prilogu. Određene prilagodbe potrebne za pojedine akte utvrđene su u prilogu koji sadrži predmetni akt.

1. UVODNI DIJELOVI AKATA

Preambule akata na koje se upućuje nisu prilagođene za potrebe Sporazuma. U okviru Sporazuma, one su odgovarajuće u mjeri koja je neophodna za pravilno tumačenje i primjenu odredaba koje navedeni akti sadrže.

2. ODREDBE O ODBORIMA EZ-a

Za postupke, institucionalne dogovore ili druge odredbe koje se odnose na odbore Europske zajednice, sadržane u aktima na koje se upućuje, vrijede odredbe članaka 81., 100. i 101. Sporazuma i Protokola 31.

3. ODREDBE O USPOSTAVLJANJU POSTUPAKA ZA PRILAGODBU/IZMJENU AKATA ZAJEDNICE

Kada neki od akata na koje se upućuje propisuje postupke Europske zajednice o prilagodbi, proširenju ili izmjenama ili razvoju nove politike, inicijative ili akata Zajednice, primjenjuju se odgovarajući postupci za donošenje odluka propisani Sporazumom.

4. RAZMJENA PODATAKA I POSTUPAK OBAVJEŠTAVANJA

▼M2

(a) Kada država članica EZ-a treba podnijeti informacije Komisiji EZ-a, članica EFTA-e podnosi te informacije nadzornom tijelu EFTA-e koje ih prosljeđuje Stalnom odboru članica EFTA-e. Isto se primjenjuje kada prijenos informacija trebaju provesti nadležna tijela. Komisija EZ-a i nadzorno tijelo EFTA-e izmjenjuju informacije koje su primili od država članica EZ-a ili EFTA-e ili od nadležnih tijela.

▼B

(b) U slučaju kada neka država članica EZ-a mora poslati podatke u jednu ili više država članica EZ-a, te podatke šalje i Komisiji EZ-a koja ih prosljeđuje Stalnom odboru, a Stalni odbor ih šalje državama članicama EFTA-e. Država članica EFTA-e šalje odgovarajuće podatke jednoj ili više država članica EFTA-e i Stalnom odboru koji ih prosljeđuje Komisiji EZ-a, a Komisija EZ-a ih šalje državama članicama EZ-a. Isto se primjenjuje kada podatke dostavljaju nadležna tijela.

(c) U područjima gdje je zbog hitnoće potreban brz prijenos podataka, primjenjuju se odgovarajuća sektorska rješenja koja omogućuju izravnu razmjenu podataka.

(d) Funkcije Komisije EZ-a u kontekstu postupaka verifikacije ili odobrenja, podataka, obavijesti ili savjetovanja i slično, vrše se za države članice EFTA-e prema postupcima koji su među njima uspostavljeni, ne dovodeći u pitanje stavke 2., 3. i 7. Komisija EZ-a i Nadzorno tijelo EFTA-e ili Stalni odbor, ovisno o slučaju, razmjenjuju sve podatke o navedenim pitanjima. Problemi koji se pojave u vezi toga mogu se proslijediti Zajedničkom odboru EGP-a.

5. POSTUPCI PREISPITIVANJA I IZVJEŠTAVANJA

U slučaju kada, u skladu s aktom na koji se upućuje, Komisija EZ-a ili neko drugo tijelo EZ-a priprema izvještaj, procjenu ili slično, Nadzorno tijelo EFTA-e ili Stalni odbor, ovisno o slučaju, ako nije drukčije dogovoreno, izrađuju, prema potrebi, izvještaj, procjenu ili druge slične dokumente, u odnosu na države članice EFTA-e. Komisija EZ-a i Nadzorno tijelo EFTA-e ili Stalni odbor, ovisno o slučaju vrše međusobna savjetovanja i razmjenjuju podatke za vrijeme priprema svojih izvještaja, čije se preslike šalju Zajedničkom odboru EGP-a.

6. OBJAVA PODATAKA

(a) Kada u skladu s aktom na koji se upućuje, neka država članica EZ-a treba objaviti neki podatak o činjenicama, postupcima i slično, države članice isto, u sklopu Sporazuma, objavljuju relevantne podatke na odgovarajući način.

(b) Kada se, u skladu s aktom na koji se upućuje, činjenice, postupci, izvještaji i slično, objavljuju u Službenom listu Europskih zajednica, odgovarajuće podatke vezane za države članice EFTA-e objavljuju se u njegovom zasebnom odjeljku EGP ( 1 ).

7. PRAVA I DUŽNOSTI

Za prava i obveze, nametnute državama članicama EZ-a ili njihovim javnim tijelima, poduzećima ili pojedincima u međusobnim odnosima, smatra se da su iste nametnute ugovornim strankama, gdje se pod ugovornom strankom mogu podrazumijevati i, ovisno o slučaju, njihova nadležna tijela, javna tijela, poduzeća ili pojedinci.

8. UPUĆIVANJA NA PODRUČJA

Kada akti na koje se upućuje sadrže upućivanja na područje „Zajednice” ili „zajedničko tržište” za potrebe Sporazuma, smatra se da se to odnosi i na područja ugovornih stranaka, kako je utvrđeno u članku 126. Sporazuma.

9. UPUĆIVANJA NA DRŽAVLJANE DRŽAVA ČLANICA EZ-a

Kada akti na koje se upućuje sadrže upućivanja na državljane država članica EZ-a, za potrebe Sporazuma smatra se da se to odnosi i na državljane država članica EFTA-e.

10. UPUĆIVANJA NA JEZIKE

Kada se u aktu na koji se upućuje daju prava ili nameću obveze državama članicama EZ-a ili njihovim javnim tijelima, poduzećima ili pojedincima vezano za uporabu bilo kojeg službenog jezika Europskih zajednica, smatra se da su ugovornim strankama, njihovim javnim tijelima, poduzećima ili pojedincima, data ili nametnuta odgovarajuća prava i obveze vezane za korištenje bilo kojeg službenog jezika svih ugovornih stranaka.

11. STUPANJE NA SNAGU I PROVEDBA AKATA

Odredbe o stupanju na snagu ili provedbi akata na koje se upućuje u prilozima Sporazumu nisu relevantni za potrebe Sporazuma. Rokovi i datumi koji se primjenjuju na države članice EFTA-e u kojima moraju omogućiti stupanje na snagu i provedbu akata na koje se upućuje proizlaze iz ►M1 dana stupanja na snagu ◄ . Sporazuma kao i iz odredaba o prijelaznim dogovorima.

12. ADRESATI AKATA ZAJEDNICE

Odredbe u kojima se navodi da se akt Zajednice upućuje državama članicama Zajednice nisu relevantne za potrebe Sporazuma.

▼M108

PROTOKOL 2

o proizvodima koji su izuzeti iz područja primjene sporazuma u skladu s člankom 8. stavkom 3. točkom (a)







Tarifni broj Opis proizvoda 3502 Albumini, albuminati i ostali derivati albumina: – Albumin jaja: ex 11 – – u prahu, osim onog neprikladnog ili koji će postati neprikladan za ljudsku potrošnju ex 19 – – Ostali albumini jaja, osim onih neprikladnih ili koji će postati neprikladni za ljudsku potrošnju ex 20 – Albumin mlijeka, uključujući koncentrate dvaju ili više proteina surutke, osim onih neprikladnih ili koji će postati neprikladni za ljudsku potrošnju 3823 Industrijske monokarboksilne masne kiseline; kisela ulja iz rafiniranja; industrijski masni alkoholi: – Industrijske monokarboksilne masne kiseline; kisela ulja iz rafiniranja ex 11 – – Stearinska kiselina za prehranu životinja ex 12 – – Oleinska kiselina za prehranu životinja ex 13 – – Masne kiseline tal ulja za prehranu životinja ex 19 – – Ostalo za prehranu životinja ex 70 – Industrijski masni alkoholi za prehranu životinja

PROTOKOL 3.

koji se odnosi na proizvode navedene u članku 8. stavku 3. točki (b) sporazuma













Članak 1.

1. Odredbe Sporazuma primjenjuju se na proizvode navedene u tablicama I. i II. koji podliježu odredbama ovog Protokola.

2. ►M153 ◄ Odredbe ovog Protokola ne primjenjuju se na Lihtenštajn—————

Članak 2.

1. Proizvodi naznačeni u tablici I. podliježu carinama utvrđenima u Prilogzima toj tablici.

▼M320

Proizvodi iz tablice I. podrijetlom iz Islanda ili Europske unije u skladu s Regionalnom konvencijom o paneuromediteranskim povlaštenim pravilima podrijetla podliježu carinama utvrđenima u točki 4.a Priloga I. tablici I., odnosno točki 1.a Priloga II. tablici I.

▼M108

2. Te carine podliježu godišnjoj kalendarskoj provjeri. Zajednički odbor ih može prilagoditi uzimajući u obzir povećanje troškova osnovnih poljoprivrednih proizvoda i/ili uzajamne koncesije između ugovornih stranaka.

Članak 3.

1. Ovaj Protokol ne onemogućava svaku ugovornu stranku da primjeni vlastiti sustav izvoznih subvencija za robu navedenu u tablici I. uzimajući u obzir utjecaj razlika u cijenama osnovnih poljoprivrednih proizvoda između svjetskog tržišta i tržišta ugovornih stranaka.

2. Kada se osnovnim poljoprivrednim proizvodima, koji se koriste u proizvodnji izvoznih proizvoda, dodjeljuju proizvodna sredstva ili izravne subvencije, izvozna subvencija se na odgovarajući način smanjuje.

Članak 4.

Ugovorne stranke će periodično jedna drugoj staviti na raspolaganje visinu dodijeljenih subvencija u pogledu osnovnih poljoprivrednih proizvoda za koje mogu biti podobni proizvodi navedeni u tablici I. i druge odgovarajuće promjene u poljoprivrednoj politici uključujući institucionalne cijene.

Članak 5.

1. Ugovorne stranke ne smiju propisati carinske stope ili davanja koja imaju jednak učinak na izvoz ili omogućiti subvenciju nakon izvoza proizvoda navedenih u tablici II.

2. Odredbe članka 4. primjenjuju se mutatis mutandis na proizvode navedene u tablici II.

Članak 6.

Na zahtjev ugovorne stranke Zajednički odbor EGP-a može preispitati ovaj Protokol. Takvo preispitivanje može uključivati izmjene tablica I. i II. u vezi s obujmom obuhvaćenih proizvoda i primjenjenih carina.

Članak 7.

1. Ugovorne stranke obavješćuju Zajednički odbor EGP-a o detaljnim provedbenim pravilima koja su donesena radi primjene ovog Protokola.

2. Bilo koja ugovorna stranka može u bilo koje vrijeme zatražiti raspravu u Zajedničkom odboru EGP-a o funkcioniranju ovog Protokola.







TABLICA I. Tarifni broj Opis proizvoda 0403 Mlaćenica, kiselo mlijeko i vrhnje, jogurt, kefir i ostalo fermentirano ili ukiseljeno mlijeko ili vrhnje, neovisno jesu li koncentrirani ili sadrže dodani šećer ili neka druga sladila, aromatizirani ili sadrže dodano voće, orašaste plodove ili kakao: 10 – Jogurt: ex 10 – – Aromatiziran ili koji sadrži dodano voće, orašaste plodove ili kakao 90 – Ostalo: ex 90 – – Aromatizirano ili koje sadrži dodano voće, orašaste plodove ili kakao 0501 Ljudska kosa, neobrađena, neovisno je li oprana ili odmašćena; otpaci od ljudske kose 0502 Čekinje i dlaka domaćih ili divljih svinja; dlaka jazavca i druga dlaka za izradu četki; otpaci od tih čekinja ili dlake 0503 Konjska dlaka i otpaci konjske dlake, bez obzira na to jesu li pripremljene u obliku slojeva, sa ili bez podloge od drugih materijala 0505 Koža i ostali dijelovi ptica, s njihovim perjem ili paperjem, s perjem i dijelovima perja (s obrezanim ili neobrezanim rubovima) te paperjem, koji nisu dalje obrađivani osim čišćeni, dezinficirani ili pripremljeni za konzerviranje; prah i otpaci perja ili dijelova perja 0507 Bjelokost, kornjačevina, kitova kost ili dlaka kitove kosti, rogovi, parošci, kopita, nokti, pandže i kljunovi, neobrađeni ili jednostavno pripremljeni ali neoblikovani; prah i otpaci tih proizvoda 0508 Koralj i slični materijali, neobrađeni ili jednostavno pripremljeni, ali nikako obrađivani; ljušture mekušaca, rakova ili bodljikaša i kosti sipe, neobrađeni ili jednostavno pripremljeni, ali neoblikovani; prah i ostali otpad 0509 Prirodne spužve životinjskog podrijetla 0510 Siva ambra, kastoreum, cibet i mošus; kantaride, žuč, čak i osušena; žlijezde i ostali proizvodi životinjskog podrijetla koji se koriste u pripremi farmaceutskih proizvoda, svježi, rashlađeni, smrznuti ili drukčije privremeno konzervirani 0710 Povrće (termički neobrađeno ili obrađeno na pari ili u kipućoj vodi), smrznuto: 40 – Slatki kukuruz (Zea mays var. saccharata) 0711 Povrće privremeno konzervirano (na primjer sumpornim dioksidom, u slanoj vodi, u sumpornoj vodi ili drugim otopinama za konzerviranje) ali u stanju neprikladnom za neposrednu prehranu: 90 – Ostalo povrće; mješavine povrća: ex 90 – – Slatki kukuruz (Zea mays var. saccharata) 1302 Biljni sokovi i ekstrakti; pektinske tvari, pektinati i pektati; agar-agar i druge sluzi i sredstva za zgušnjavanje dobiveni iz poljoprivrednih proizvoda, bez obzira na to jesu li modificirani: – Biljni sokovi i ekstrakti: 14 – – Buhača ili korijena biljaka koje sadrže organski insekticid 19 – – Ostalo: ex 19 – – – Mješavine biljnih ekstrakta radi proizvodnje pića ili pripreme hrane ex 19 – – – Ostale medicinske mješavine biljnih ekstrakta radi proizvodnje pića ili pripreme hrane ili oleoresina vanilije 20 – Pektinske tvari, pektinati i pektati: ex 20 – – S masenim udjelom od najmanje 5 % dodanog šećera 1401 Biljni materijali vrsta koje se prvenstveno upotrebljavaju za pletarstvo (na primjer bambus, ratan, trska, rogoz, vrbovo pruće, rafija, očišćena, bijeljena ili obojena slama te lipova kora) 1402 Biljni materijali vrsta koje se prvenstveno upotrebljavaju za punjenje ili tapeciranje (na primjer kapok, biljna dlaka i morska trava) neovisno jesu li pripremljeni u obliku slojeva, sa ili bez podloge od drugih materijala 1403 Biljni materijali vrsta koje se prvenstveno upotrebljavaju u metlama ili četkama (na primjer sirak metlaš piasava, pirevina i istle) neovisno jesu li su u klupku ili svežnju 1404 Biljni proizvodi koji nisu drugdje navedeni ili uključeni: 10 – Sirovi biljni materijali koji se prvenstveno upotrebljavaju za bojenje i štavljenje 90 – Ostalo 1517 Margarin; jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516: 10 – Margarin, osim tekućeg margarina: ex 10 – – S masenim udjelom mliječnih masti većim od 10 % ali ne većim od 15 % 90 – Ostalo: ex 90 – – S masenim udjelom mliječnih masti većim od 10 % ali ne većim od 15 % ex 90 – – Jestive mješavine ili pripravci koji se koriste za podmazivanje kalupa 1520 Glicerol, sirov; glicerolske vode i lužine: ex 00 Za prehrambene namjene (1) 1522 Degra; ostaci dobiveni pri preradi masnih tvari ili voskova životinjskog ili biljnog podrijetla: ex 00 – Degra za prehrambene namjene (1) 1702 Ostali šećeri, uključujući kemijski čistu laktozu, maltozu, glukozu i fruktozu, u krutom obliku; šećerni sirupi koji ne sadrže dodanu tvar za aromatiziranje ili bojanje, umjetni med, bez obzira je li miješan s prirodnim medom; karamel: 50 – Kemijski čista fruktoza 90 – Ostalo, uključujući invertni šećer ex 90 – – Kemijski čista maltoza 1704 Konditorski proizvodi od šećera (uključujući bijelu čokoladu) koji ne sadrže kakao 1806 Čokolada i ostali prehrambeni proizvodi koji sadrže kakao 1901 Ekstrakt slada; prehrambeni proizvodi od brašna, prekrupe, krupice, škroba ili slada, koji ne sadrže kakao ili s masenim udjelom kakaa manjim od 40 %, računato na potpuno odmašćenu osnovu, koji nisu drugdje navedeni ili uključeni; prehrambeni proizvodi robe iz tarifnih brojeva 0401 do 0404 koji ne sadrže kakao ili s masenim udjelom kakaa manjim od 5 %, računato na potpuno odmašćenu osnovu, koji nisu drugdje navedeni ili uključeni 1902 Tjestenina, neovisno je li kuhana, nekuhana, punjena (s mesom ili drugim tvarima), nepunjena ili drukčije pripremljena, kao što su špageti, makaroni, rezanci, lazanje, njoki, ravioli, kaneloni; kuskus, pripremljen ili ne: – Tjestenina, nekuhana, i nepunjena niti drukčije pripremljena: 11 – – S jajima 19 – – Ostala 20 – Tjestenina, punjena, kuhana ili nekuhana niti drukčije pripremljena: ex 20 – – Osim proizvoda s masenim udjelom kobasica, mesa, mesnih otpadaka ili krvi ili bilo koje njihove kombinacije većim od 20 % 30 – Ostala tjestenina 40 – Kuskus 1903 Tapioka i njezini nadomjesci pripravljeni iz škroba, u obliku pahuljica, zrnaca, kuglica ili u drugim sličnim oblicima 1904 Prehrambeni proizvodi dobiveni bubrenjem ili prženjem žitarica ili proizvoda od žitarica (npr. kukuruzne pahuljice); žitarice (osim kukuruza) u zrnu ili obliku pahuljica ili drukčije obrađenih zrna (osim brašna, p